ТУРКИЯ ТАШҚИ ИШЛАР ВАЗИРИ – ФАРҒОНАДА – Фарғона ҳақиқати\nТУРКИЯ ТАШҚИ ИШЛАР ВАЗИРИ – ФАРҒОНАДА\nBy ferpravda.uz 14.07.2021\n15-16 июль кунлари Тошкентда бўлиб ўтадиган “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидаги халқаро конференцияда иштирок этиш учун мамлакатимизга ташриф буюрган Туркия Ташқи ишлар вазири Мевлут Чавушўғли ўз сафарини Фарғонадан бошлади.\nМаълумот учун, Мевлут Чавушўғли 1968 йилда Туркиянинг Аланья шаҳрида туғилган. 1988 йилда Анқара университети сиёсий фанлар факультетини тамомлаган. 1991 йилда Лог-Айленд университетида (АҚШ) иқтисодиёт бўйича магистр даражасини олган. Туркиядаги Билькент университетида илмий иш олиб борган. Лондон иқтисодий ва сиёсий фанлар мактабида номзодлик диссертациясини ҳимоя қилган.\nМеҳнат фаолиятини 1995 йилдан Туркия атроф-муҳит муҳофазаси вазирлиги халқаро алоқалар Департаментида бошлаган. 2002-2007 йилларда Туркия қонунчилик палатаси – Буюк миллат мажлиси депутати, Туркиянинг Европа Иттифоқи парламент ассамблеясига делегация раиси, ЕИ ишлари бўйича вазири лавозимларида ишлаган. 2015 йилдан буён Туркия Ташқи ишлар вазири.\nМартабали меҳмонни Фарғона аэропортида Ўзбекистон Республикаси Маданият вазири Озодбек Назарбеков, Фарғона вилояти ҳокими ўринбосари Иқболжон Эргашевлар кутиб олдилар ва ҳамроҳлик қилдилар.\nТуркия Ташқи ишлар вазири Марғилон шаҳридаги Ҳунармандлар марказини бориб кўрди. Меҳмонлар дастлаб марказнинг тўқув цехидаги иш жараёни билан танишишди. Турфа рангда товланувчи ипакдан атлас, адрас, шойи, бахмал, беқасам матолар яратаётган тўқувчи хотин-қизлар маҳорати катта қизиқиш уйғотди.\nГилам тўқиш цехида бўлган делегация аъзолари ўз ҳайратларини яшириб ўтирмадилар. Бу ерда тайёрланган ипак гиламлар Туркияда анча машҳур. Қўл меҳнати асосида бири-биридан нафис гулу нақшлар туширилган гиламларнинг жозибадорлигини меҳмон алоҳида қайд этди.\nМевлут Чавушўғли журналистлар билан қисқа мулоқот қилди.\n– Яна бир бор қардош Ўзбекистон диёрида бўлиб турганимдан ва бу сафар “Олтин водий” деб таъриф этилган Фарғонани ҳам зиёрат қилаётганимдан ниҳоятда бахтиёрман, – деди Туркия Ташқи ишлар вазири. – Ҳурматли Туркия Президенти бизга алоҳида топшириқ берганлар: “Ўзбекистонга тез-тез бориб туринг, қардошларимиз билан доим бирга бўлинг”, деганлар. Бугун биз эртага Тошкентда бошланадиган жуда муҳим халқаро конференцияда иштирок этиш учун Ўзбекистонга келдик. Ушбу тадбир Президент Шавкат Мирзиёев жаноби олийлари томонидан илгари сурилган янги ташаббус – ғоя ҳисобланади. Ушбу ғоянинг моҳияти Марказий Осиё минтақасининг Жанубий Осиё билан ўзаро боғлиқлиги асосида янги ва замонавий лойиҳаларни амалга ошириш имкониятларини мужассам этган. Ҳақиқатан ҳам, бу ҳудудларда темирйўллар, йўллар, энергетик лойиҳаларни амалга ошириш имкониятлари мавжуд. Ушбу жараёнда Ўзбекистон марказий роль ўйнайди деб ўйлаймиз. Бугун биз Ўзбекистон Президентининг ушбу муҳим ташаббусини қўллаб-қувватлаш учун келдик. Фурсатдан фойдаланиб, ушбу ташрифимиз давомида Фарғонани ҳам зиёрат қилишни лозим топдик. Аввалги ташрифимизда Хива, Урганч, Бухоро ва Самарқанд шаҳарларини кезгандим. Ўзбекистоннинг ҳар гўшаси тарихий асарларга бой, ҳар вилояти гўзал. Мен ўзим фермер оиласида катта бўлганим сабабли деҳқончиликка ҳам қизиқаман. Бугунги дастуримизда Фарғона далаларини кезиш, бутун дунёга машҳур ўзбек қовунлари қандай етиштирилишини кўриш ҳам жой олганидан мамнунман. Фарғонанинг ҳам ўзига хос маданияти, тамаддуни борлигига гувоҳ бўлдик. Бироз аввал кўрганимиз – ипак ишлаб чиқариш маркази бизда катта таассурот қолдирди. Яна бир жиҳат – қўлда тўқиладиган гиламлар гўзаллиги ва анвойи гуллари билан кишини лол қолдиради. Бундай гиламлардан бир донасини тўқиш учун ойлар, йиллар керак бўлади. Тўқувчи ўз кўз нури ва меҳрини бериб тўқийди. Бизнинг Туркияда ҳам Ҳараке деб аталган қадимги манзилда худди шу услубда гиламлар тўқилади. Бу ҳам муштарак жиҳатларимиз ва қадриятларимизнинг бир кўриниши бўлса ажаб эмас. Бир сўз билан айтганда, қардош Ўзбекистон диёрида бўлиб туришдан ва гўзал Фарғонани зиёрат этишдан жуда бахтиёрмиз.\nЁш мақомчилар томонидан ижро этилган қўшиқ ва рақслар меҳмонларга хуш кайфият бағишлади. Зеро ҳар бир мамлакатдаги тинчлик-фаровонлик, энг аввало, болажонлар кулгусида, уларнинг шўхчан куй-қўшиқларида акс этиши табиий.\nТашриф режасига кўра, Туркия Ташқи ишлар вазири Олтиариқ туманидаги узумчилик ва деҳқончилик соҳасидаги ютуқлар, миришкор деҳқонларимиз фаолияти билан танишади, Қўқон шаҳридаги тарихий ва меъморий ёдгорликлар – Худоёрхон саройи ва Жоме масжидига ҳам ташриф буюради.\nШундан сўнг Мевлут Чавушўғли халқаро конференцияда иштирок этиш учун Тошкентга жўнаб кетади.\nЭслатиб ўтамиз, Ўзбекистон Республикаси Президенти Шавкат Мирзиёевнинг ташаббуси билан 15-16 июль кунлари Тошкент шаҳрида “Марказий ва Жанубий Осиё: минтақавий боғлиқлик. Таҳдидлар ва имкониятлар” мавзусидаги халқаро конференция бўлиб ўтади.\nФорумнинг асосий мақсади Марказий ва Жанубий Осиё давлатлари ўртасидаги тарихан яқин ва дўстона алоқаларни, ишонч ва яхши қўшничиликни икки минтақа халқлари ва мамлакатлари манфаатлари йўлида мустаҳкамлашдан иборат.\nФорум иштирокчилари минтақавий боғлиқликни янада мустаҳкамлаш доирасида савдо-иқтисодий, транспорт-коммуникацион ва маданий-гуманитар ҳамкорликни ривожлантиришга қаратилган ташаббусларни илгари суриш имкониятларини муҳокама қиладилар. Кун тартибидан савдо, инвестициялар, транспорт, энергетика ва инновациялар, “яшил” технологиялар соҳаларида ҳамкорликни ривожлантириш, туризм, таълим, соғлиқни сақлаш, фан ва маданият соҳаларида шерикликни кенгайтириш, икки минтақа барқарорлиги ва хавфсизлигини таъминлаш юзасидан батафсил фикр алмашиш ва биргаликда таклифлар ишлаб чиқиш ўрин олган.


Telegram янгиланди: энди ўз-ўзидан йўқолувчи фото ва видео юбориш мумкин » Новости Узбекистана сегодня: nuz.uz\nҚўқон шамоли филъмига марҳамат!\nМаданият ва санъат халқни бирлаштиради\nТадбиркорнинг хотини ва ҳайдовчиси уни 680 000 долларга “ухлатди”\nНовости Узбекистана → Фан ва технология → Telegram янгиланди: энди ўз-ўзидан йўқолувчи фото ва видео юбориш мумкин\n25-07-2017 10:53 0 449 Рейтинг1 Чоп этиш\nTelegram янгиланди: энди ўз-ўзидан йўқолувчи фото ва видео юбориш мумкин\nОммабоп мессенжерлардан бири – Telegram иловасининг сўнгги янгиланиши чиқди. Унда фойдаланувчиларга бир қанча имкониятлар тақдим этилди.\nЖумладан, энди шахсий ёзишмаларда юборилган файлни маълум бир муддатдан сўнг йўқолиб кетадиган қилиб жўнатиш мумкин. Унинг муддатини, албатта, юборувчи юзернинг ўзи белгилайди.\nТаймер ўрнатиш учун, файл танлаш менюсида соат белгичасини босасиз. Унда белгиланган вақт – файлнинг ўз-ўзидан йўқолишигача бўлган муддат ҳисоби эса қабул қилувчи шу фото ёки видео файлини очганидан бошланади.\nШу муддат ўтгач, файл буткул йўқолиб кетади – худди махфий чатлардаги каби. Агарда сиз юборган ўз-ўзидан йўқолувчи файлни қабул қилган суҳбатдош сурат ёки лавҳадан скриншот олишга уринса, ўша заҳотиёқ сизга бу ҳақда билдиришнома келади.\nЯнгиланган Telegram 4.2 версияси айрим ҳолларда медиафайлларнинг юкланишини тезлаштиради. Агарда сиз 100 минг ёки ундан ошиқ обуначига эга канал аъзоси бўлсангиз, у ҳолда Telegram мазмунни етказиб бериш тармоғи (CDN)дан фойдаланади. Бундай ҳолларда файллар тезроқ узатилади.\nШунингдек, Telegram’да бошқа фойдаланувчига юбориладиган стикерларни саралаш соддалаштирилди. Яъни, стикерларни танлаш ҳудудини тўлиқ экрангача чўзиш мумкин. Булардан ташқари, компания фотосуратларни таҳрирлаш жиҳозларини ҳам яхшилади ҳамда созламалар орқали профил тавсифини қўшиш имкониятини тақдим этди.\nАйтиш керакки, юқоридаги функцияларнинг барчаси iOS ҳамда Android операцион тизим бошқарувида ишлайдиган мобил қурилмалар учун чиқарилган Telegram иловаларида амал қилади.\nЭслатиб ўтамиз, аввалроқ яна бир оммабоп мессенжер – Viber’да шунга ўхшаш махфий хабар функцияси жорий этилган эди.\nПойтахтимизда “Uz textile Exspo” кўргазмаси бошланди\nЎзбекистон ва Россия ...Экспортни ривожлантириш йўлидаги манфаатли ҳамкорлик\nЯнги солиқ кодекси лойиҳаси кенг муҳокама қилинди.


Тошкент шаҳрининг деярли барча туманлари ҳокимлари ўз вазифасидан озод этилди - Халқ сўзи\nТошкент шаҳрининг деярли барча туманлари ҳокимлари ўз вазифасидан озод этилди\n17:40 07 Июнь 2018 Сиёсат\n2018 йил 6 июнь куни Тошкент шаҳар ҳокими вазифасини бажарувчи Жаҳонгир Ортиқхўжаев пойтахтдаги 11 туман ҳокимининг 10 нафарини ўз лавозимидан озод қилиб, уларни туман ҳокими вазифасини бажарувчи қилиб тайинлаш тўғрисида қарор қабул қилди.\nБу ҳақда газета.uz шаҳар ҳокимиятидаги манбага таяниб хабар тарқатди. Ишдан бўшаш тўғрисидаги аризани фақат Шайхонтоҳур тумани ҳокими ёзмаган. У 2017 йил декабрь ойида туман ҳокими вазифасини бажарувчи этиб тайинланган эди.\nЭслатиб ўтамиз, жорий йилнинг 1 июнь куни давлатимиз раҳбари Тошкент шаҳри туманларида бўлиб, жойларда олиб борилаётган ишлар билан танишиб, ҳудудларни ривожлантириш ва ободонлаштириш ишларида мавжуд камчиликлар бўйича ўз эътирозларини билдириб ўтган эди.\nБинобарин, кеча шаҳар ҳокимлигида бўлиб ўтган йиғилишда ҳокимликлар бюрократик идора эмас, халқ билан очиқ мулоқот ўтказадиган, аҳоли манфаати йўлида ҳаракат қиладиган муассаса бўлиши лозимлиги алоҳида таъкидланди.


19:55 / 27.08.2017\nБугун Хитойдаги Ўзбекистон элчихонасида Ўзбекистон ёшлар иттифоқи Марказий Кенгаши раиси Қаҳрамон Қуранбаев Хитойда таҳсил олаётган ва меҳнат фаолиятини юритаётган ўзбекистонлик ёшлар билан очиқ мулоқот ўтказди. Самимий ва эркин руҳда ўтган суҳбатда Қаҳрамон Қуранбаев бошчилигидаги Ўзбекистон делегацияси, Ўзбекистоннинг Пекиндаги элчиси Бахтиёр Саидов ҳамда кўп сонли ўзбекистонлик ёшлар иштирок этишди.\nҚаҳрамон Қуранбаев ўз нутқида Ўзбекистондаги ижтимоий-сиёсий, маънавий-маърифий, иқтисодий ўзгаришлар, ёшларга оид давлат сиёсатининг мазмун-моҳияти, Ўзбекистон ёшлар иттифоқига яратиб берилган кенг имкониятлар ҳақида батафсил маълумот берди. Очиқ мулоқот давомида Хитойдаги 2700 нафардан ортиқ ёшларнинг манфаатларини ҳимоя қилиш, қолаверса, ўзбекистонлик ёшларни мамлакатдаги ёшлар сиёсатига оид янгиликлардан бохабар қилиш мақсадида “Ахборот етказиш маркази” ташкил этилиши маълум қилинган.\nМулоқот давомида ёшлар ўзларини қизиқтирган барча саволларга жавоб олишди. Шундан сўнг Акмал Иброҳимов бир овоздан Ўзбекистон ёшлар иттифоқининг Пекиндаги Бошланғич ташкилоти етакчилигига сайланди. Бошланғич ташкилот етакчисининг АКТ ва ахборотни жамоатчиликка етказиш бўйича ўринбосари сифатида эса Озода Аминова фаолият юритадиган бўлди.\nБир сўз билан айтганда, бу Ўзбекистон ёшлар иттифоқининг хорижда очилган биринчи Бошланғич ташкилоти. Кейинчалик барча хорижий давлатларда таҳсил олаётган ва ишлаётган ёшларимизнинг манфаатларини ҳимоя қилиш мақсадида яна бошқа ривожланган давлатларда ҳам бошланғич ташкилотлар тузилиши кўзда тутилган.\nТадбир элчихона ташаббуси билан ёзилган дастурхон атрофида давом этди.\n2022 йилги қишки Олимпиада дастурига 6 та янги йўналиш киритилди\n00:15 / 19.07.2018\n10:23 / 09.06.2018\n«ШҲТ-Афғонистон» Алоқа гуруҳининг Пекиндаги мажлиси якунланди. Нима муҳокама қилинди?\n09:28 / 29.05.2018


АҚШнинг Қуддусдаги элчихонаси кўчирилмайди | Azon.uz - Ахборот-таҳлилий портал\n651 19:00 20.01.2021\nАҚШнинг янги маъмурияти мамлакатнинг Қуддусдаги элчихонасини сақлаб қолади ва ушбу шаҳарни Исроилнинг пойтахти деб тан олиш сиёсатини давом эттиради. Бу ҳақда Давлат котиблигига номзод Энтони Блинкен маълум қилди.\nУ сешанба куни Сенатнинг Ташқи ишлар бўйича қўмитаси тингловида қатнашди, мазкур тинглов унинг номзодини кўриб чиқишга бағишланган эди.\n“Сиз Қуддуснинг Исроил пойтахти эканлигига розимисиз? АҚШ Қуддусдаги элчихонани сақлаб қолиши учун мажбуриятни зиммангизга оласизми?”, – дея сўради республикаси сенатор Тед Круз. Блинкен эса “ҳа” деб жавоб қайтарди.\nАҚШ раҳбарияти 2017 йилнинг декабрида Қуддусни Исроил пойтахти деб тан олди, 2018 йилда эса элчихонасини Тель-Авивдан Қуддусга кўчирди. Ҳолбуки, Фаластин Шарқий Қуддусни ўз пойтахти деб ҳисоблайди.\nБундан ташқари, АҚШ 2019 йилда Исроилнинг Жўлон тепаликларидаги суверенитетини ҳам тан олди. Бу тепаликлар Сурияга қарашли бўлган ва 1967 йилда Исроил томонидан босиб олинган.\nҚуддус Махсус АҚШ\n827 14:05 25.01.2021\nҚуддусда ноқонуний уйларнинг қурилиши тезлаштирилди\n483 19:35 07.12.2020


2. Қонга беланган Истанбул: Янги йил кечасидаги терактда 39 киши ҳалок бўлди\n3. Туркиянинг янги элчисидан Ўзбекистон халқига\n4. Истанбул террори тезкор тафсилоти: Ўзбек террорист дейишгани қозоқ шиппак тижоратчиси бўлиб чиқди!\n5. Истанбул теракти: қозоқ шиппакчи, қирғиз бозорчи, навбатдаги гумондор тожик ошпазми?\n6. Истанбулни қонга белаган террорчи, минг афсуски, ўзбек бўлиб чиқди! ИШИД тузоғига тушган Абдуқодир Машарипов ким?\n7. Истанбулда туркистонликлар намойиши: Террорнинг миллати, дини бўлмайди!\n8. Самарқанд дунёнинг энг машҳур сайёҳлик масканлари рўйхатида\nEuromonitor тадқиқот ташкилоти мутахассислари дунёнинг сайёҳлар энг кўп ташриф буюрадиган шаҳарлари рўйхатини эълон қилишди. Бу рўйхатнинг биринчи поғонасидан Гонконг жой олди. 2016 йил давомида ушбу шаҳарга 27 миллиондан ортиқ жаҳоннинг турли мамлакатлари фуқаролари ташриф буюришган.\n9. Астанага "Реал" билан "Барселона" келаётир! Тошкентгачи?\n10. Истанбулда Жаҳон туризм форуми бўлиб ўтмоқда!\n11. Ибратнинг ҳаёт йўллари\n12. Ўзбекистон-Туркия муносабатларида янги давр бошланди\n13. Ўзбекистон ва Туркия қиймати 1 млрд. доллардан ортиқ шартномалар имзолади\n14. Vakkoni кийимлари "Made in Namangan" ёрлиғи билан дунё бозорларида!\n15. Истанбулда Ўзбек кураши бўйича XI жаҳон чемпионати бошланмоқда


Баҳодир Ўроқов Жарқўрғон тумани ҳокими этиб тасдиқланди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/Касбим-фахрим/Баҳодир Ўроқов Жарқўрғон тумани ҳокими этиб тасдиқланди\nБаҳодир Ўроқов Жарқўрғон тумани ҳокими этиб тасдиқланди\n1 652 Less than a minute\nХалқ депутатлари Жарқўрғон тумани кенгашининг навбатдан ташқари сессияси ўтказилди. Унда вилоят ҳокими Тўра Боболов сўзга чиқди.\nСессияда 2017 йилдан буён Жарқўрғон тумани ҳокими лавозимида ишлаб келган Зиёдулла Давлатов Шеробод тумани ҳокими этиб тайинланганлиги маълум қилинди.\nЖарқўрғон туманига эса 2018 йилдан бери Ўзбекистон Республикаси қурилиш вазири ўринбосари лавозимида ишлаб келган Ўроқов Баҳодир Абдиқаюмович ҳоким этиб тасдиқланди.\nБ.Ўроқов 1979 йилнинг 17 февралида Жарқўрғон туманида туғилган. 1999 йилда Тошкент ирригация ва қишлоқ хўжалигини механизациялаштириш муҳандислари олийгоҳи, 2008 йилда Тошкент молия институти, 2016 йилда Банк-молия академиясини тамомлаган.\n2003-2005 йилларда Сурхондарё вилояти молия бошқармаси етакчи иқтисодчиси, 2005-2017 йилларда Ўзбекистон Республикаси молия вазирлиги инвестициялар бошқармаси бўлим бошлиғи, 2017-2018 йилларда Давлат архитектура ва қурилиш қўмитаси раиси ўринбосари лавозимларида ишлаган.\nФУҚАРОЛИГИ ЙЎҚ БИР ҚАРИЯНИ ЎЗ ҲИМОЯСИГА ОЛАДИГАН ЮРТ ҚАЙДА БОР?…\nИжтимоий соҳаларни ривожлантириш бўйича халқ билан мулоқот қилинди


Жаҳоннинг энг йирик банклари шимолий кореялик ҳакерлар нишони остида\n17:46 / 05.04.2017\nШимолий Корея ҳакерлари борган сари дадиллашмоқда — улар бутун дунё бўйлаб жойлашган молия муассасаларини ўз ҳужумига нишон қилиб танлашмоқда.\nАйни пайтда КХДР ҳакерлари дунёнинг 18 давлати банкларига ҳужумда айбланмоқда. Тегишли маълумотлар киберхавфсизлик бўйича рус компанияси — Касперский лабораториясининг янги ҳисоботида акс этган. Айтилишича, Lazarus номи остидаги гуруҳ Бангладеш, Эквадор, Филиппин, Вьетнам, Коста-Рика, Эфиопия, Габон, Ҳиндистон, Индонезия, Ироқ, Кения, Малайзия, Нигерия, Польша, Тайвань, Таиланд ва Уругвайдаги молия муассасалари ҳимоясини бузиб кирган. Халқаро хавфсизлик бўйича икки мутахассиснинг сўзларига кўра, ўғирланган пуллардан ядро қуроли яратишда фойдаланилмоқда.\nЎз турган жойини ошкор қилмаслик учун Lazarus ҳакерлари Франция, Жанубий Корея ва Тайванда жойлашган серверлардан фойдаланади. Аммо, кичик бир хато уларни ошкор этиб қўйган ва Касперский лабораторияси мутахассислари Шимолий Кореяга элтувчи "калаванинг учи"ни топиб олишган.\nСўнгги йилларда шимолий кореялик ҳакерларнинг мўлжали бир неча марта алмашиб турган.\n2013 йилда Жанубий Корея ўз телекомпаниясига ҳужум уюштирилганини эълон қилган эди. Ўшанда ҳукумат шимолий қўшнисини ҳамлада айблаб чиққан эди. 2014 йилда АҚШ КХДР томонидан Sony Pictures компанияси сайтини бузишга уриниш бўлганини айтган эди. Ҳар икки ҳолатда ҳам Lazarus ҳакерлари гумон остига олинган эди. Бироқ, 2015 йил сўнгига келиб, Lazarus ўз диққатини тўлиқ глобал молия тизимига қаратиб олди.\nУларнинг биринчи қурбони Вьетнамдаги тижорат банки бўлган, март ойида Касперский лабораторияси мутахассислари томонидан қайд этилган энг сўнгги ҳужумлар Габон ва Нигериядаги банкларга йўналтирилган. Бахтга кўра, бу бузиб киришларнинг катта қисми муваффақиятли якунланмаган ва пуллар ўғирланмаган.\nЭкспертларнинг фикрича, келажакда Шимолий Корея ҳакерлари ўзлари ишлаб чиққан усул бўйича ғарбнинг йирик банкларига ҳужум уюштиришади.\nҲакерлар фаолиятининг сўнгги фаолиятларидаги мисоллардан бири — Польша банкларидан бирининг сайтига зарарли кодни жойлаштириш, бунинг оқибатида сайт ташрифчилари компьютерига узоқдан бошқариладиган троян ўтиб қолишини таъминлаш бўлган. Польша банкларининг зарарланиши — жаҳоннинг 31 давлатидаги 104 турли ташкилотлар, жумладан, Бутунжаҳон банки, шунингдек, Бразилия, Чили, Эстония, Мексика ва Венесуэла марказий банкларига йўналтирилган — кенг миқёсли режанинг бир қисми бўлган.\nКасперский лабораторияси экспертлари уларнинг ҳимоявий дастурий таъминоти Lazarus томонидан ўндан ортиқ "юқтириш"га уринишларни блоклаб қўйган. Лекин ҳакерлар қайси банкларга ҳужумни муваффақиятли якунлаганини ҳозирча аниқлаб бўлмаяпти.\nКиберхавфсизлик бўйича кўплаб компанияларнинг фикрича, Шимолий Корея шу йўл билан зарарланган банклар тармоғини яратиб, ўғирланган пулларни кўчиришни мақсад қилган.\nМасалан, ўтган йилнинг февраль ойида КХДРдан бир ҳакерлар гуруҳи Бангладеш Марказий банки тизимини бузиб кирган. Банк ҳисобварағи ҳақида маълумотларни қўлга киритиб, ёвузлар Бангладеш олти-валюта захиралари сақланувчи Нью-Йоркдаги федерал захира банкидан Бангладеш маркази банки ҳисобварақларидан Шри-Ланка ва Филиппиндаги Shalika Foundation нотижорат ташкилоти ҳисобига пул ўтказишни сўрашган. Шу йўл билан 81 миллион доллар ўғирланган.\nБундан ташқари, БМТ суриштирувчи шуни кўрсатдики, глобал банкларга кириш учун сохта компаниялар ва махфий агентлар тармоғидан фойдаланади. Шу йўл билан мамлакат ҳукумати технологик ва кемада юк ташиш компанияларидан миллионлаб долларни ёқдан бу ёққа кўчиришда фойдаланиб, моҳиятан уларни молия муассасасига айлантирмоқда.\n"Биз кўпинча Шимолий Кореянинг қолоқлиги устидан куламиз. Лекин сўнгги ўн йилларда улар жаҳонга нималарга қодир эканлигини кўрсатиб қўйишди — айниқса, кибержиноят соҳасида", — дея хулосалаган жанубий кореялик киберхавфсизлик бўйича мутахассис Ли Сунг-Юнг.


Тожикистонлик гинеколог Гулазор Отамбекова (ўнгда) сентябрь ойида шифохонадаги жарроҳлик амалиёти чоғида, Тожикистоннинг Бадахшон вилояти Шуғнон тумани. (Фотосурат Гулазор Отамбекова изни билан чоп этилган)\nХОРУҒ, Тожикистон – Тожик шифоркорлари икки мамлакат ўртасидаги хайрия келишувига асосан Афғонистон чегарасининг икки томонида афғон фуқароларига тиббий ёрдам кўрсатмоқдалар.\nКелишув икки давлатнинг Соғлиқни сақлаш вазирликлари томонидан 2010 йилда имзоланган, унга асосан Бадахшон вилоятидаги афғонистонликлар Тожикистоннинг Тоғли Бадахшон мухтор вилоятида ҳамда Хатлон провинсиясида бепул тиббий ёрдам олишлари мумкин.\nЛойиҳа Оға Хон тараққиёт тармоғи (ОХТТ) томонидан қўллаб-қувватланади, ушбу хусусий тармоқ диққат маркази Осиё ва Африкага қаратилган дунёвий тараққиёт агентликларидан ташкил топган.\nШифокорларнинг хабар беришларича, деярли 1300 километрга чўзилган Тожикистон билан чегара яқинидаги қишлоқларда истиқомат қилувчи афғонлар учун чегарадан ўтиб тиббий ёрдам олиш Афғонистон ичкарисига бориб келишдан афзалроқдир.\nТез тиббий ёрдам, ташхис, жарроҳлик\nШошилинч жарроҳлик ёрдами талаб этилган ҳолатларда, масалан туғруқ асоратлари, кўп қон йўқотилишига олиб келган бахциз ҳодисалар ва бошқа фавқулодда тиббий вазиятларда беморлар Тожикистон чегарасини визасиз кесиб ўтишлари мумкин ва Тоғли Бадахшон мухтор вилоятида тиббий ёрдам олишлари мумкин, дейди ОХТТдаги манба Карвонсарой нашрига.\nЛойиҳа дахлсизлигини сақлаш мақсадида ўз исмини сир сақлашни сўраган манбанинг айтишича, Бадахшон вилоятининг 99% аҳолиси на паспортга ва на шахсни тасдиқловчи ҳужжатга эга, бунга сабаб вилоятнинг чекка ҳудудда жойлашганлигидир.\nИкки давлат ўртасида имзоланган бу келишув ҳужжатлар талаб этиладиган ҳолатларни четлаб ўтишга ва Афғонистон фуқароларига Тожикистонда осонлик билан тез тиббий ёрдамни олишларига имкон беради.\nМанбанинг хабар беришича 2016 йилда 148 нафар афғнистонлик бемор Тоғли Бадахшон мухтор вилоятида (ТБМВ), Хатлон провинсиясида тиббий ёрдам олган. Шу давр мобайнида тожик шифоркорлар Афғонистонда 323 та жарроҳлик ўтказган ва 3326 та беморга ёрдам кўрсатишган .\n«Терапия, офталмология, гинекология, жарроҳлик ва бошқа ёъналишларга ихтисослашган шифокорлар 1-3 ҳафта давомида Афғонистонда бўлиб, у ерда беморларга ташхис қўйиш билан машғул бўладилар,» дейди манба. «Агар вазият имкон берса, текширувлардан сўнг жарроҳлик амалиёти ўтказилади ёки муолажалар белгиланади.»\nШу билан бирга Тожикистон Соғлиқни сақлаш вазирлиги ҳамда ОХТТ 2012 йилда Тоғли Бадахшон мухтор вилоятидаги Хоруғ вилоят касалхонаси қошида замонавий ташхис маркази барпо этди.\nМарказ тожик фуқаролари ва Тожикистоннинг Тоғли Бадахшон мухтор вилояти чегараси бўйлаб жойлашган Бадахшон провинциясидаги афғонларга ташхис хизматларини кўрсатади, дейди манба.\nАфғонистондаги тожик шифокорлари\nТоғли Бадахшон мухтор вилоятидан бўлган гинеколог Гулазор Отамбекова, Афғонистондаги ОХТТ клиникаларида бошқарувчи бўлиб ишлайди. У Бадахшон провинциясидаги Дарвоз ва Шуғнон туманларида жойлашган клиникалардаги хизматлар сифати учун масъул.\n«Мен Дарвоз ва Шуғнондаги клиникаларга, зарур бўлса, бир ойда бир неча марта бораман,» деди у Карвонсарой нашрига. «Биз маҳаллий тиббиёт ходимларга ўқитиш ва қайта тайёрлаш билан бандмиз.»\nШифохона сифати, жумладан шифокорларнинг тез тиббий ёрдам вазиятларини қай даражада уддалай олишлари, беморлар билан муомала, чақалоқларни дунёга келтириш билан боғлиқ ҳолатлар ва ҳоказоларни назорат қилиш унинг вазифасига киради.\nАкушер-гинеколог Паймора Силмонова Бадахшон провинсиясида жойлашган ОХТТ клиникасида 10 йилдан буён ишлаб келмоқда. У фарзандини кесарча кесиш орқали дунёга келтирган аёлларга тиббий ёрдам кўрсатишга масъул.\n«Бизнинг асосий мақсадимиз бир неча ўн йиллар давомида уруш ҳолатида бўлган миллатга ёрдам бериш» дейди у Карвонсарой нашрига.\nШифохона энг сўнгги технологиялар билан жиҳозланган, дейди у. Агар беморни даволашда асоратлар юзага келса, шифокорлар Тожикистонниг Хоруғ шаҳридаги ҳамкасблари билан масофадан туриб маслаҳатлашишлари мумкин.\nБу усул беморни жойида даволаш ва уни ташиш вақтида саломатлигига зиён етказишнинг олдини олади, дейди у.\nАфғонларга ёрдам кўрсатиш бурчи\nБу тиббий ёрдам, айниқса, Толибонлар томониданшу йилнинг май-апрель ойларида Бадахшон провинциясининг бир неча туманлари эгаллаб олинган вақтдажуда асқотди.\nЎша пайтда жангларда оғир жароҳатланган ўн бир нафар афғон аскари шифохонага етказилган эди, дейди Тожикистоннинг Ишкашим туман шифохонаси бош шифокори Парвиз Бороков.\n«Ўз мамлакатларини ҳимоя қилиб, ҳаёти хавф остида қолган зобитларга тезлик билан жарроҳлик ёрдамини кўрсатиш зарур эди, ватанларида улар тиббий ёрдам ола олмасдилар,» деди у Карвонсарй нашрига. «Зобитлардан бири касалхонада ҳаётдан кўз юмди, қолган 10 нафар ҳарбий тўлиқ соғайиб ўз яқинлари бағрига қайтди.»\nТожик шифокорлари ва ҳамширалари Афғонистонлик беморларга энг яхши ёрдамни кўрсатишга масъулият билан ёндашадилар, дейди у.\n«Қўшнининг уйи ёнаётган бўлса, бунга жимгина қараб турмайсиз, зероолов сизнинг уйингизга ҳам ўтиши мумкин, дейди Бороков. «Модомики, бунга қодир эгам.


Бой булоқ — Ўзбекистоннинг Тожикистон билан чегарадош ҳудудида, Бойсун тепелагида жойлашган энг қадимий ғорларидан биридир. Ундан узоқ бўлмаган жойда, шунингдек, Фестиваль ғори ҳам жойлашган. Бой булоқ ғори, тахминан 1415 метр, узунлиги 14270 метр. Ғори жуда ўзиг ахос бўлиб, унда иккита – 27 ва 22 метрли қудуқлар ҳамда бир мунча ўйик бор. Қолган майдонини меандр, яъни ўйиқ чизиқлар ташкил қилади, чуқурлик ўртасигача жуда ингичка ва зид жойлашган.\nҒор қоя остидаги катта бўлмаган ёриқдан бошланиб, ундан жилва оқади. Кейин баландлиги 70 метр, узунлиги ярим километрли ингичка йўл келади. Бу ерга транспортда келиш жуда ноқулай, енгил автомашинади келиш бир соатдга ҳам бормайди. Йўл беркитилган, зеро сув томувчи синиққа олиб келади. Йўл давоми горизонтал йўналишда айрилади. Йўлнинг чап тарафи тобора зичланиб, тепага кетади, ўнг тарафи эса Мустафо қудуғига (27 м.) олиб келади. Агар қудуқ тепасидан кўлмак сачратилса, қуриб қолиши мумкин. Қудуқдан ўтгач, пастга йўналтирилган меандр келади. Ўнг тарафда ён тарафга йўналтирилган галерея келади, у ҳам беркитилган. Меандр иккинчи, 20 метрли қудуққа олиб келади. Қудуққа озгина сув йиғилган. Асосий йўлак бўйлаб бошқа қудуқ учрамайди, шунинг учун кўтарилиш учун қурилмаларни шу ерда қолдириш мумкин. Қудуқ ортида йўлак яна озгина кенгаяди ва пастга томон ажралишсиз кетади. 300 метр чуқурликда шохсимон шифт қатламлари ортида ўнг тарафга олиб борувчи қисқа йўл базага келтиради. Уч кишилик база яхши жой эмас, зеро, ўртасидан жилва оқиб ўтади.\nЙил давомида деворларида ўткирланиб қолган сув томади. Ушбу йўлак бир кенгайиб, бир торайиб боради. 600 метр чуқурликда полусифон жойлашган. Ҳаво тахминан 15 см оралиқдан ўтади, оқим, деярли йўқ. Йўлакдан ўтиш учун шифтга маҳкамланган арқонни ушлаб ўтиш зарур. Полусифон ортида 50 метрли ингичка калибр келади, у ердан эмаклаб ўтиш керак. Бу ерда ҳам ариқча оқиб ўтади. Кейинроқ асосий йўлак бўйлаб 9 метрли ўйиқ келади, чап тарафидан асосий жилғадан 5 маротаба каттароқ оқим кўринади. Бундан сўнг йўлак кекин қалинлашади ва бир нечта сув бўлиб қолган чуқурликларга дуч келасиз. Улардан бирига тушиш учун арқон керак, сабаби, чуқурлиги 6 метрдир. Жилға тубидан ёриққа уланиб кетади, йўл давомини эски йўлак бўйлаб давом эттириш керак, шунда яна жилғага олиб чиқади. Ғор бир қатор сифонлар билан якунланади, тор бўлганлиги сабабли улар бўйлаб юриш мушкулроқ. Чуқурлиги 1100 метрдир.\nМазкур ғор Марказий Осиёдаги энг чуқур ғорлардан бири деб тан олинган. Қачонлардан, ҳатто дунёдаги энг чуқур ғорлар сафида олтинчи ўринни эгаллаган.


Андижон туманида «Andijan Silk.Co» қўшма корхонаси очилди\nШавкат Мирзиёев ушбу корхонага ташрифи чоғида рамзий тугмани босиб, унинг фаолиятига старт берди. Бу ерда амалга оширилган ишлар билан танишди. Бу ҳақда Ўзбекистон Республикаси Президентининг Матбуот хизмати хабар беради.\nМасъулияти чекланган жамият шаклидаги ушбу Ўзбекистон – Хитой қўшма корхонасида пилла қайта ишланиб, тайёр маҳсулотлар ишлаб чиқариш йўлга қўйилди.\nДавлатимиз раҳбарининг 2017 йил 29 мартдаги қарорига мувофиқ “Ўзбекипаксаноат” уюшмаси ташкил этилган эди. Уюшма томонидан бугунги кунда тармоқни жадал ривожлантириш, соҳага инновацион технологияларни жорий этиш, ипак қуртини янгича усулда парваришлаш, илғор давлатлар тажрибасини ўрганиш орқали пилла сифати ва миқдорини ошириш бўйича қатор ишлар олиб борилмоқда.\n«Andijan Silk.Co» қўшма корхонасига 2 миллион 100 минг доллар эвазига Хитойда ишлаб чиқарилган ип йигирув ва тикув машиналари келтириб ўрнатилди. Натижада 150 киши доимий иш ўрнига эга бўлди. Жорий йил охиригача ишчилар сонини 300 тага етказиш кўзда тутилмоқда.\nЛойиҳа тўлиқ қувват билан ишга туширилгач, йилига 300 тонна қуруқ пилла қайта ишланади. 2018 йилнинг ўзида 5,1 миллион долларлик тайёр маҳсулот экспорт қилиш режалаштирилган.\nШу ернинг ўзида пиллачиликни ривожлантириш, чарм-пойабзал, қурилиш материаллари, ип-калава ҳамда газламалар ишлаб чиқаришга мўлжалланган лойиҳалар тақдимоти ҳам ўтказилди.\nДавлатимиз раҳбари мазкур лойиҳалар юзасидан мутасаддиларга тегишли топшириқлар берди.


Ўзбекистонда ҳаво ҳароратининг пасайиши ҳамда қор ёғиши кутилмоқда | ayol.uzayol.uz\nЎзбекистонда ҳаво ҳароратининг пасайиши ҳамда қор ёғиши кутилмоқда\nХабарлар\t 11/02/2018 0 Sayt admini\nЎзбекистонда 15 февраль куни гидрометеорология маркази маълумотларига кўра ҳаво ҳароратининг пасайиши ҳамда ёмғир, қор ёғиши кутилмоқда.\nҚорақалпоғистон ва Хоразмда ҳаво ўзгариб туради, ёғингарчилик кутилмайди, фақат 13 февраль куни айрим жойларда ёмғир ёғиши мумкин. Шарқдан шамол йўналишини ўзгартириб, ғарбдан 7-12 м/с тезликда эсади. 13-14 февралда эса баъзи жойларда 15-20 м/с гача кучайиши мумкин. Ҳарорат кечаси 9-14 градус совуқдан 2-7 гача совуши мумкин, кундузи эса 11-12 февралда 2-7 даража илиқ бўлади. 13-14 февраль кунлари 0-5 даража совуқ бўлиши мумкин. Хоразм вилоятида ҳарорат кечаси -4-9 дан -0-5 гача ўзгараши мумкин. 11-12 февраль кунлари кундузи 7-12 даража илиқ, 13-14 февралда эса -2 гача ҳаво ҳарорати пасаяди.\nБухоро ва Навоий вилоятларида эса ҳаво ҳарорати ўзгариб туради, жумладан, 11-12 февраль кунлари ёнғингарчилик кузатилмасада, 13-14 февралда баъзи жойларда ёмғир ёғади. Шамол ғарбдан 7-12 м/с тезликда эсади. Баъзи жойларда 15-20 м/с гача кучайиши мумкин. 11 февраль куни ҳарорат кечаси -2 дажадан 7 даража илиққа кўтарилиши мумкин. Кундузи эса 10-15 илиқ бўлади. 14 февраль куни эса 4-9 даража илиқ бўлади\nТошкент, Самарқанд, Жиззах, Сирдарё вилоятларида ҳам ҳаво ўзгариб туради. 11-12 февраль кунлари ёғингарчилик кутилмайди. 13-14 февраль кунлари айрим жойларда ёмғир ёғади. Шамол ғарбдан 7-12 м/с тезликда эсади. 14 февраль куни кечаси 2-7 даража илиқ бўлиши кутилмоқда, кундузи эса 5-10 даража илиқ бўлади.\nҚашқадарё ва Сурхондарё вилоятларида ҳам 11-12 февраль кунлари ёғингарчилик бўлмайди. 13-14 февралда эса баъзи жойларда ёмғир ёғади. Шамол ғарбдан 7-12 м/с тезликда эсади. Ҳарорат кечаси -0-5 даража совуқ, баъзи жойларда эса 1-3 даража илиқ бўлиши кутилмоқда. 12-14 февраль кунлари ҳаво кечаси 4-9, кундузи эса 11-16 даража илиқ бўлади.\nАндижон, Наманган, Фарғона вилоятларида 14 февраль куни ёмғир ёғиши мумкин. Бу ҳудудда ҳам ашмол ғарбдан 7-12 м/с тезликда эсиб, ҳарорат кечаси -2-7 даража совуқ бўлади. 12-14 февраль кунлари -3 даража совуқдан 2 даража илиққача кўтарилиши айтилмоқда, кундузи эса 7-12 даража илиқ бўлади.\nРеспубликанинг тоғли ҳудудларида эса ҳаво ўзгариб туради, ёғингарчилик кутилмайди. 13-14 февраль кунлари баъзи жойларда ёмғир ва қор ёғиши эҳтимолдан холи эмас. 11 февраль куни ҳарорат кечаси -4-9 даража совуқ бўлади, кундузи эса бироз илиқ бўлади. 13-14 февраль кунлари қолган ҳудудларда бўлгани каби ҳаво ҳарорати 0-5 даража илиқ бўлади.\nТўй ва маросимларни махсус комиссиялар тартибга солади\nЎқитувчиларнинг маоши оширилди\nБаъзан нималардан дам олиб туриш керак?\nЎзбекистон Миллий университети таркибида Ўзбек-Исроил қўшма факультети ташкил этилади


18 октябр 2021, Тошкент вақти: 18:31\nҚатағонни қирғиз ҳарбийлари давом эттираяпти...\nдейди Ўшдан қўнғироқ қилган тингловчи. Унинг айтишича, ўзбек йигитлари ҳарбийлар томонидан ушлаб олиб кетилиб, қийноқларга солинаяпти:\n- Мана бунақа воқеалар бўлаëтгани тўғрисида информациямиз бор эди. "Шуни айтайлик¸ дунë эшитсин" деган мақсадда телефон қилаëтган эдик.\nОзодлик: Қайси маҳалласидан?\n- Ўзидан. Маҳалламизни айтсак¸ қулоғимизни дум¸ кўтимизни чучвара қилиб, олиб чиқиб кетаяпти-да ака. Икки-уч кундан бери болаларнинг кўпчилигини олиб чиқиб кетиб қолди.\nОзодлик: Ким олиб чиқиб кетаяпти?\n- Военнийлар. Учта-тўртта болани уриб ўлдириб қўйишди. Ўшаларнинг исм-фамилиялари ҳамма нарсалари бор. Ҳарбийлар ноқонуний равишда уйларни текширишаяпти. Кирганда издиватся қилишиб: “Сенинг Каримовинг ким бўлибди? Сенинг Қодиринг ким бўлибди? Сенларнинг Худойинг ким бўлибди? Сенларнинг Худойинг ҳам энди ëрдам бера олмайди. Худойингга ҳам ахлатимни қўйдим” деб шунақа сўзларни гапиришиб “Қуръонингга ҳам қўйдик” дейишиб¸ жуда ҳам нохуш сўзлар билан сўкиб чиқиб кетишаяпти. Ҳар битта хонадонга кириб, шунақа қилиб чиқиб кетишаяпти. Болаларга граната ташлаб қўйиб, уч-тўрт кун ушлаб туришиб¸ бугун чиқариб юборди. Бу гранаталарга бу болаларнинг ҳеч қанақа алоқаси йўқ. Отилган ўқларнинг гилзаларини ташлашаяпти. "Бозорларни¸ уйларни сенлар ëққансан" деб болаларни айбдор қилишаяпти. Репрессия қилишаяпти-да. Ҳамма нарсани ўзбек маҳаллаларига кириб қилишаяпти. Қирғиз маҳаллада бирор марта текширилиш йўқ. Ҳамма нарсани ўзбекларга ағдариб қўйишаяпти. Адолатсизлик бўлаëтганлиги учун эшитинглар, деб телефон қилган эдик¸ дейди ўшлик тингловчиларимиздан бири.\n“Энди ҳарбийлар талаяпти”\nдейди Россиядан қўнғироқ қилган ўшлик Илҳомжон, ўз яқинларининг айтганларига таяна туриб. Унинг сўзларига кўра, қирғизистонлик ҳарбийлар ўзбеклар яшайдиган маҳаллаларда тозалаш ишлари баҳонасида одамларни молк-мулкларини таламоқда:\n- Мен асли Ўшдан бўламан. Ҳозир Россияда юрибман. Оилам Ўшда. Ҳозир улар Андижонда юришибди. Акам иккита жойидан ўқ еб, Андижон касалхонасида ëтибди. Унинг ҳам оиласи чегарада. 80 ëшга кирган онамиз ҳам чегарада. Ўшга қайтиб келаëтганлар билан бугун кун бўйи телефонлашиб турдик. Уларнинг айтишича¸ қирғиз спецнази¸ ҳарбийлари Ўшни талон-тарож қилаяпти. Мародëрлар қолиб Қирғизистоннинг армияси¸ спецнази хотинларнинг бўйнидаги тақинчоқларни¸ одамларнинг пулларини¸ умуман кўзига нима яхши кўринса¸ олиб чиқиб кетаяпти. Қароқчиликни энди Қирғизистоннинг ҳарбийлари спецназ билан бирга қилаяпти. Бугун яна шундай гап эшитдикки¸ уларнинг ҳаммасининг гапи бир хил. Одамлар мана ҳозир яна Ўзбекистонга қайтиб кетаяпти экан. Кўрган одамнинг гапи бунақа. Битта одам уйига қайтиб келса¸ қирғизлар ўзбек одамнинг уйида туриб олиб прессага: “Мана бу менинг уйим эди, ўзбеклар уйга ўт қўйиб юборди”, деяпти. Буларнинг туҳмат¸ бўҳтонларига қандай чидаса бўлади? Ҳалиги ўзбек одам келиб: “Чиқ, бу менинг уйим, бу қандай сенинг уйинг бўлади?” деса¸ унга ҳам тўполончилик қилишади. Одамларни ўғирлаб кетаяпти. Хотинларни¸ қизларни ўғирлаб кетиб, пул талаб қилаяпти экан. Аҳвол жуда қийин¸ дейди Илҳомжон.\n“Ўрмонга ўт кетса...”\nҳўлу қуруқ баравар ёнади, дейди Санкт Петербург шаҳридаги қирғизистонлик меҳнат муҳожири Тожиддин. Унинг фикрича, Қирғизистонда ўзбегу қирғизлар минг йиллардан буён дўстликда яшаб келган. Бугун эса уларнинг орасига бу миллатлар дўстлигини истамаётганлар нифоқ солди:\n- Мен Ўшдан бўламан. Ўзим Питерда ишлайман. Мен илтимос қиламан, бу ерда ўзбек-қирғиз урушмаган. Бу ерда кимдир наëмникларни ëллаганда. Қаерда бўлмасин ўзбек-қирғиз мусулмон. Мен шунақа деб ўйлайман. Президентлардан илтимос, Қирғизистонники бўладими¸ Ўзбекистонники бўладими - ҳаққоний қилиб ҳукм чиқарсин. Каримовнинг “ўзбегим қаерда бўлса¸ юрагимнинг ярми” деб айтганини мен ўзим телевизордан эшитганман. Шунинг учун сизлардан илтимос - мана шуни етказсангизлар. Уйимиз билан ҳозир алоқа қилмаяпмиз. Нима бўлаяпти¸ нима қўяяпти, Оллоҳга омонат деб юрибмиз¸ дейди Тожиддин.\n“Сўх блокадаси очилди, бироқ...”\nФарғона вилоятининг Сўх туманидан қўнғироқ қилган муштарийнинг айтишича, 11 июндан бошлаб Сўх анклавига кириш чиқиш тамоман беркитилган эди. 25 июн куни эса йўл очилди. Бироқ Ўзбекистон чеграчилари чегардан ўтиш тартибини жуда ҳам мушкуллаштирган. Натижада чегарада юзлаб машиналар тирбанд бўлиб қолди ва ёзнинг жазирама иссиғида ёш болалар ва қариялар азоб чекмоқда:\n- 11 июндан бери бекик. Риштон билан умуман алоқа йўқ эди, бугун очилди. Соат ўндан еттигача рухсат берибди. Ҳозир ўзим ўша ердан келдим. Риштон постида турибман. Қирғизлар бемалол ўтказаяпти¸ ўзбеклар умуман. Биттама-битта текшириб ўтказаяпти. Ҳозир у ердаги 100 та машина ўта олмайди. Соат 10 дан бери туришибди. Бола-чақали аëллар келган.\nОзодлик: У энди Сўхдан Риштонга ўтиш керакми?\n- Риштонга ўтиш керак¸ Фарғонага бориш керак-да. Ҳаммаси Ўзбекистоннинг фуқаролари. Аксарият сўхликлар. Риштондан¸ Фарғонадан келган меҳмонлар ҳам бор.\nОзодлик: Қанча одам бор?\n- Ҳозир 100 та машина бор. Ҳар биттасида тўрт-бештадан бўлганда 500 га яқин одам борда. Аëллар¸ болалар¸ касаллар бор. Беш-олти соатдан бери туришибди. Етти бўлса¸ орқага қайтиш керак. Еттидан кейин ўтказмайди-да. Бугун 10 дан 7 гача¸ эртага 10 дан 12 гача¸ якшанба куни берк¸ душанба куни тўрт-беш соат рухсат деб Ўзбекистоннинг пости ëзиб қўйган¸ дейди сўхлик муштариймиз.\n“Бозоримизни очиб берсин”\nдейди Қорақалпоғистоннинг Тўрткўл туманидан қўнғироқ қилган тадбиркор.\n- Деҳқон бозоримизга рухсат бераяпти. Тошкентдан “очилсин¸ таъминлансин” деб қоғоз келган. Биз ўзимиз таъминламоқчимиз. Ҳамма ҳаракат қилмоқчи. Замонавий қилиб қурмоқчи. Лекин бизга ҳокимимиз рухсат бермаяпти. Ундай¸ бундай деб у қоғозни тўғирлаб келсак¸ "наригисини тўғирла" дейди¸ наригини тўғирласак, "унисини тўғирла" дейди. Шунга сиздан илтимос, президентимизга етказиб берасизми? Болаларимиз бор. Менинг бешта ўғлим бор. Боқиш керак.\nОзодлик: Тўрткўл шаҳридаги бозорми бу?\n- Ҳа. Тўрткўл шаҳридаги деҳқон бозори.\nОзодлик: Ҳозир ëпилганми у?\n- Ҳозир янги бозорга кўчди-да. Аҳоли сони 180 мингга яқин. Ундан ҳам кўп. 183 минг аҳоли бор. Ўзи 10 минг одамга мўлжалланган бозор экан бу. Аҳоли сони эса 183 минг. Иккита эмас, учта бозор ҳам тўғри келади. Шунга ëрдам берворсангиз. Одамлар жуда сиқилиб қолаяпти-да. Нима иш қилиш керак бўлса, ўзимиз таъминламоқчимиз. Ҳар ким ўз дўконининг олдини ўз маблағи билан безамоқчи. Булар фақат орқага тортаяпти-да.\nОзодлик: Бозор ëпилиши натижасида қанча одам ишсиз қолди?\n- 400 га яқин одам ишсиз қолди. Менинг қўлимда 20 тадан ортиқ бола ишлар эди. Бу дегани 20 та хўжалик дегани. Битта одам 20 та хўжаликни иш билан таъминлаб турса¸ қанча одам иш билан таъминланиб кетади. Ўзи ҳозир кризис вақти. Бунақа бўлмаслиги керак-ку. Қўлимиздан келган ҳиссамизни қўшаяпмиз. Президентимиз бераяпти. Кредит десангиз¸ кредит бераяпти¸ бошқа десангиз¸ бошқа бераяпти. Камчилик йўқ. Фақат бозорни сиқишаяпти-да. Милициялар билан бирга ҳайдаб нариги бозорга олиб кетишди. Нариги бозорда дўкон йўқ¸ дейди тўрткўллик тадбиркорлардан бири.\n“Ўзбекистонда адолат қолмади”\nдейди ўзбек қонунчилигининг ишламаслигидан шикоят қилган избосканлик ўқитувчи Шокиржон Мавлонов.\n- Мен Андижон вилояти¸ Избоскан тумани¸ Пойтуғ шаҳри¸ Ойбек маҳалла фуқаролар йиғинида яшайман. Шокиржон Мавлоновман. Тумандаги 38-мактабда 26 йилдан бери ўқитувчилик қиламан. Яқинда бошимга бир иш тушиб қолиб, ижтимоий адолатсизлик бўлиб қолди-да Ўзбекистонда. Каримовга ëздим¸ "Инсон ва қонун" газетасига ëздим. Яна битта журнал бор жуда катта-катта гапларни гапирадиган. "Ҳаëт ва қонун" деган шекилли. Шунга ëздим. Лекин ҳеч ижобий натижага эриша олмадим.\nОзодлик: Муаммо нимадан иборат?\n- Муаммо шуки¸ ўтган йил 8 июнда уйимга ўғри тушган. Мен бу ўғрини тан жароҳати етказмасдан ушлайман деб қувиб, оëғим синиб қолди. Қизимнинг қўлига ўғрининг пичоғи тегиб¸ у ҳам жароҳатланган. Ўғрини ушладик¸ қаматтирдик. Сентябрдаги амнистия билан чиқиб кетди. Энди биз зарарни ундирайлик десак¸ ўғрининг бойлиги йўқ деб, бир сўм ҳам унмади. Бундай ўйлаб кўрсам¸ бу ғирт адолатсизлик-да. Биз қолаверамизми энди? Қачонгача давлат ўғриларнинг бошини силайди? Ахир ҳозир ўғри¸ фирибгарлар кўпайиб кетди. Биттаси пластик карточкадан ечиб бераман деб, 160 минг пулимизни олиб кетиб қолди. Фойдаси йўқлигидан маҳалладаги одамлар милицияга мурожаат ҳам қилмай қўйди. Шу тўғрисида сизларга айтмоқчи эдим. Мана Каримовга мурожаат қилиб фойдаси бўлмади. Озодликка айтиб, сал бўлса ҳам юрагимизни бўшатиб оламиз-да¸ дейди Шокиржон Мавлонов.


Фикримни ўзгартирайми ёки хулқимни? - Zamin.uz\n21:11 / 22.02.2021\nСиз ҳеч ким билан чиқиша олмаяпсиз. Ҳамма Сизни ёмон дейди. Сиз эса ҳаммани ёмон дейсиз. Нима қилиш керак? Табиийки, Сизда фикримни ўзгартирайми ёки хулқимни деган савол пайдо бўлади? Инсоният пайдо бўлибдики, мана шу муаммо устида бош қотирган. Когнитив психологлар аввал фикрингизни ўзгартиринг, сўнгра хулқингиз ўзгаради дейишса, бихевиоризм, яъни хулқ-атвор назарияси тарафдорлари аввал хулқингизни ўзгартиринг, бора-бора фикрингиз ҳам ўзгаради дейишади.\n1. “Мен аввал фикримни ўзгартираман!” Майли! Ундай бўлса когнитив (ингл. cognitio – фикр дегани) психотерапевтлар фикрига қулоқ солинг. Уларнинг фикрича, невроз, фобия, хавотир ва депрессия негизида мияга ўрнашиб олган азобли фикрлар ва уларга ишониш ётади. Ўзига, бошқаларга ва жамиятда бўлаётган воқеаларга ёмон муносабатни шакллантирган ушбу стереотип ғоялар Сиздаги хулқ-атворингиз, турмуш тарзингиз, одамларга ва жамиятга бўлган муносабатингизни ўзгартириб юборади. Сиз жамиятга мослашиб кетишингиз учун мияга ўрнашиб олган ушбу фикрлардан халос бўлишингиз керак. Бу масалада Сизга когнитив психотерапевт ёрдам беради. Ушбу мутахассислар психоаналитиклардан фарқли ўлароқ, оғир болалик даврингизни Сизга эслатиб ўтирмасдан, бугунги кун билан ишлайди.\nКогнитив психотерапевт Сизни айни пайтда қийнаётган носоғлом фикрлардан озод қилиб, уларнинг ўрнига соғлом фикрларни жойлаб боради. Психотерапевтик суҳбатлар орасида эришилган ютуқлар муҳокама қилинади ва ҳали мияни тарк этмаётган азобли фикрлар билан ишланади, эришилган ютуқлар муҳокама қилинади. Бунинг натижасида Сиз дунёни ва атрофдаги одамларни бошқача кўз билан кўра бошлайсиз. Сизнинг фикрингиз ҳам ўзингиз ҳам ўзгарасиз. Натижада характерингиз ҳам ўзгаради. Сиздаги ўзгарган хулқ-атворни кўриб одамларнинг Сизга муносабати ҳам ўзгаради.\n2. “Мен аввал хулқимни ўзгартираман”. Агар Сиз ўзингиз ёки бировлар ҳақида фикрингизни ўзгартиришни хоҳламасангиз, унда характерингизни ўзгартиринг. Қандай қилиб? Бу масалада Сизга бихевиорал психотерапевтлар ёрдам беради. Инглизчадан behaviour – хулқ-атвор дегани. Бихевиорал психотерапевтлар шундай дейишади:“Одамнинг фикри, онги ва руҳиятини ўзгартирмоқчи бўлсангиз, аввало, унинг хулқ-атворини ўзгартиринг”.\nБу усул ўсмирлардаги хулқ-атвор бузилишларини ўзгартиришда жуда қўл келади. Бихевиорал психотерапевтлар ўз олдига невроз, истерия, апатия ва депрессия туфайли ўзгарган хулқ-атворни тўғирлаш учун турли хил психотерапевтик машқлар ва услубларни қўллаб, ўсмирнинг хулқ-атворини ўзгартириб боради. Психотерапевтик муолажалар пайтида бемордаги хулқ-атворнинг ҳар бир кўриниши таҳлил қилинади ва бемор билан бирга улар коррекция қилиб борилади. Ушбу психотерапия хулқ-атвори ўзгарган ўсмирларда юқори натижа беради, бироқ катта ёшдагиларда самараси пастроқ.\nБосқичма-босқич ўтказилаётган психотерапевтик муолажалар пайтида хулқ-атвордаги патологик ўзгаришлар соғлом хулқ-атвор сифатлари билан “алмаштирилади”. Демак, бихевиорал терапия пайтида невроз, истерия ва депрессияга олиб келган сабаблар устида эмас, балки шу сабабли юзага келган патологик хулқ-атворни соғлом томонга ўзгартириш билан ишланади. Соғлом хулқ-атвор ҳамда ўзини ўзи бошқариш уқувлари шаклланган сайин ўсмирдаги невротик хулқ-атвор, истерия ва хавотирли-фобик бузилишлар орқага чекинади. Натижада ўсмирнинг фикри ўзгаради, ўзига ишонч пайдо бўлади ва ота-онага ва атрофдагиларга бошқача кўз билан қарайдиган бўлади. Демак, аввал характерни ўзгартириб, сўнгра фикрни ўзгартиришга эришса бўларкан.\n3. “Мен фикримни ҳам, хулқ-атворимни ҳам бир хил пайтда ўзгартириб бормоқчиман”. Шу мумкинми? Ҳа, мумкин! Буюк олимлар когнитив психотерапияни ҳам, бихевориал психотерапияни ҳам бирлаштириб, когнитив-бихевиорал психотерапия деган янги йўналиш яратишди. Айнан ушбу психологик мактабда таҳсил олиб қайтган психотерапевтлар Сизда бир пайтнинг ўзида ҳам фикрингизни даволайди, ҳам хулқингизни!\nУшбу методларнинг учта ўхшаш ва фарқ қилувчи томонлари бор. Улар қуйидагилар:\n1) иккала метод ҳам ўргатиш ва ўзгартиришга асосланган, когнитив психотерапия фикрни, бихевиорал психотерапия хулқ-атворни ўзгартиришни мақсад қилиб қўяди;\n2) иккала метод ҳам касалликни келтириб чиқарган сабаблар билан қизиқса-да, ўтмишни эслатиб ўтирмасдан ҳозирги пайтдаги муаммо билан ишлайди: когнитив психотерапевт – касалликни юзага келтирган фикрлар билан ишласа, бихевиорал психотерапевт – касаллик туфайли ўзгарган хулқ-атвор билан ишлайди;\n3) Иккала метод ҳам ўз мижозларига уйга вазифа беради, унинг бажарилишини кузатиб боради ва рағбатлантиради. Когнитив-бихевиорал психотерапияни ҳар қандай ёшда қўлласа бўлади.\nПсихолог ёндошуви: «Мен ҳаётдан нима хоҳлаяпман ўзи?»\n25-08-2018, 17:50, Ҳаёт тарзи\n18-05-2018, 08:02, Ҳаёт тарзи\nҲамма нарсани эслаб қолишнинг 6 та самарали усули\n4-10-2017, 17:51, Ҳаёт тарзи


133,2 миллионлик келишувлар. Ўзбекистон-Тожикистон бизнес форуми...\n22.08.2018 15:23 0 102\nТожикистон Республикаси президенти Эмомали Раҳмоннинг Ўзбекистон Республикасига Давлат ташрифи доирасида Тошкент шаҳрида Ўзбекистон-Тожикистон бизнес-форуми ҳамда «Тожикистонда ишлаб чиқарилган» миллий маҳсулотлар кўргазмаси бўлиб ўтди.\nЎзбекистон Ташқи савдо вазирлиги матбуот-хизмати хабар беришича, ушбу бизнес-форумда икки давлатнинг 400дан ортиқ тадбиркорлари иштирок этди.\nМузокаралар якунига кўра, умумий 133,2 млн доллар миқдорида 58та шартнома ва келишувлар имзоланди. Улардан 52таси — умумий 89,9 млн долларга тенг экспорт шартномалари, 3 таси — 3,3 млн доллар ҳажмида импорт шартномалари ва қолган учтаси — молиявий ҳамкорлик бўйича келишувлар (40 млн доллар). Жумладан, нефт-газ, металлургия, машинасозлик, электротехника, кимё, қурилиш, фармацевтика, озиқ-овқат саноатлари, молия ва бошқа соҳаларга оид келишувлар имзоланган.\nкелишув шартнома бизнес форум Ўзбекистон-Тожикистон\nТехнология 23/11, 12:41


КОНСТИТУЦИЯ ВА МИЛЛИЙ ҚАДРИЯТЛАР - Ўзбекистон овози газетаси\nКОНСТИТУЦИЯ ВА МИЛЛИЙ ҚАДРИЯТЛАР\nНаманган вилоят ўлкани ўрганиш музейида Конституциямиз қабул қилинганлигининг 25 йиллигига бағишланган маънавий-маърифий тадбир ўтказилди. Кўргазмали анжуманда Конституциямиз тарихи, фиқҳ илми асосчилари бўлган бобокалонларимиз фаолияти, миллий қонунчилигимиздаги ислоҳотлар ва уларнинг самаралари, ҳуқуқий фуқаролик жамияти асослари хусусида қимматли фикрлар ўртага ташланди.\nБуюк бобокалонимиз Бурҳониддин Марғиноний томонидан 1178 йилда ёзилган «Ҳидоя» асари ўз давридаёқ оммалашган, кўплаб тилларга таржима қилинган. Икки китобдан иборат бу асар жаҳон қонуншунослигида ҳозиргача ўз қимматини йўқотмаган.\nМузей тарих бўлими мудираси Латофат Аҳмадалиева, музей ходими Эркин Қорабоев, манбаашунос олим Аҳмад Убайдуллоҳ, НамДУ доцентлари Тоҳиржон Қозоқов ва Озодахон Чубаевалар «Конституция тарихига бир назар», «Ҳидоя» ва Конституция», «Қозилик ва суд ишлари», «Бурҳониддин Марғиноний ва жаҳон қонуншунослиги» мавзуларида қизиқарли маърузалар тақдим этишди.\nМаълумки, дунёнинг кўпгина ҳуқуқшунослари шарқ фиқҳшунослиги жаҳондаги умуминсоний қадриятларни ўзида мужассам эта олган мукаммал қонунлар мажмуаси бўлганини эътироф этиб келишади.\nБош Қомусимизда қамраб олинган умуминсоний ғоялар ҳам улуғ аждодларимизнинг бебаҳо дурдона асарлари, хусусан, «Ҳидоя» асари билан боғлиқдир. Бундай асарларни ўқиш, ўрганиш бугун ҳам муҳим аҳамиятга эга экани, шунингдек, Конституциямиз моддаларида миллий қадриятларимиз ўз ифодасини топгани аниқ мисоллар асосида таъкидланди.\nТадбир якунида талабалар ва «Ҳидоя» ислом билим юрти ўқувчилари қонун устуворлигини таъминлашга бағишланган диний-маърифий мавзудаги видеомаърузани тингладилар.


Пахтачида 300 нафардан зиёд ёшлар ўзини ўзи банд қилди - zarnews.uz\nПахтачи туманида Самарқанд вилояти ички ишлар бошқармаси бошлиғи ўринбосари Фахриддин Раҳматов ёшлар ва хотин-қизлар бандлигини таъминлаш, уларни доимий даромад манбаи билан таъминлаш, уларга имтиёзли кредитлар ажратиш бўйича учрашув ўтказди.\nМаълумотларга кўра, тумандаги 3-секторга қарашли 15 маҳаллада 35 минг 645 нафар аҳоли истиқомат қилади. Олиб борилган ишлар натижасида 1054 нафар ишсизлик, 2352 нафар ёшнинг турли муаммоси ўрганилган.\nУчрашувда 3-сектор раҳбари бу каби муаммоларга ечим топиш мақсадида уларга 50 фоиз субсидия асосида 104 дона ускуналар тарқатди.\nЖумладан, хотин-қизлар учун 50 дона тикув машинаси, 11 та пишириқ пиширадиган печь, ёшлар учун 14 та мотокультиватор, 14 та электр пайвандлаш ускунаси, 3 та пластмасса пайвандлаш ускунаси, 2 та автомашина ювиш учун карчер берилди.\nШу билан бирга, имтиёзли кредитлар асосида хотин-қизлар учун 70 та тикув машинаси топширилди. 164 нафар ёшларга иссиқхона қуриш, паррандачилик, асаларичилик, новвойчилик, автоустахона учун дастгоҳ олиш, қуёнчилик, чорвачилик, балиқчилик, беданачилик йўналишлари бўйича имтиёзли кредитлар ажратилиб, тегишли корхоналар билан шартномалар имзоланди.\nТеглар: кам таъминланганлар Пахтачи тумани\nЯнги йил арафасида Пахтачида янги объектлар фойдаланишга топширилди\nПахтачиликлар ҳам навоийликларга берилган имтиёзга эгами?


Ироқда жангариларнинг ҳужуми оқибатида 11 нафар аскар ҳалок бўлди | Qalampir.uz\nИроқда жангариларнинг ҳужуми оқибатида 11 нафар аскар ҳалок бўлди\nОлам\t09 Ноябрь 2020 08:51 2475\nЖангарилар Боғдоднинг ғарбий қисмида жойлашган Ироқ армиясининг кузатув пунктига ҳужум қилди. Оқибатда 11 киши ҳалок бўлди ва саккиз киши яраланди. Бу ҳақда Ироқнинг “As Sumaria” телеканали хабар берди.\nТелеканал маълумотларига кўра, ҳужум 8 ноябрь куни кечқурун содир бўлган. Ҳужум пайтида жангарилар граната ва автомат қуроллардан фойдаланишган. Отишма оқибатида беш нафар ҳарбий ва олти нафар фуқаро ҳалок бўлди.\nШифокорлар саккиз нафар ярадор ҳақида хабар беришган. Жабрланганлар Бағдоддаги шифохонага етказилган.\nМаълумот ўрнида, ИШИД жангарилари 2014 йилнинг ёзида Ироқ ҳудудининг учдан бир қисмини эгаллаб олди. Ўша йилнинг июнь ойида улар мамлакатнинг иккинчи йирик шаҳри Мосулни босиб олишди ва уни пойтахт деб эълон қилишди. 2015 йилда халқаро коалиция кўмагида Ироқ ҳукумат кучлари экстремистлар томонидан қўлга киритилган ҳудудларни озод қилиш бўйича кенг кўламли кампания бошлади. 2017 йил декабрида Ироқда ИШИД мағлуб бўлганидан сўнг, мамлакатда хавфсизлик билан боғлиқ вазият сезиларли даражада яхшиланди.\nАйни пайтда ҳуқуқни муҳофаза қилиш идоралари мамлакатнинг турли минтақаларида террорчиларнинг айрим гуруҳларини йўқ қилиш бўйича операцияларни давом эттирмоқда.\n04 Март 16:45 44999\n04 Март 18:40 31014\n05 Март 18:06 25200\n05 Март 14:50 23345\n06 Март 15:32 21158


Исмат Хушев: Ўзбек ирригаторларининг отаси – 80 ёшда! | ДУНЁ ЎЗБЕКЛАРИ | Mobile Version\n04/18/2016 Ismat Khushev Бош мақола\nЎзбек ирригаторларининг отаси – 80 ёшда!\nИлгари хабар қилганимиздек, 10 январь куни ўзбек ирригаторларининг отаси деб тан олинган Нажим Раҳимович Ҳамроев 80 ёшга тўлди!\n80 ёш! Айтишга осон, лекин яшаб ўтиш ниҳоятда қийин бўлган машаққатли ва шарафли умр!\nБу эъзозга етиш кимларгидир насиб этади, кимларгадир – йўқ! Қолаверса, бу киши ҳаётининг энг сўнгги ва охирги бекати ҳам бўлиши мумкин.\nАгар бу муборак ва қутлуғ ёшни нишонлаётган инсон эл назарига тушган ва унинг ардоғига муяссар бўлган зот бўлса-чи? Бутун умрини шу халқ учун фидо этган қаҳрамон бўлса-чи?\nХўш, шундай бўлса-ю, лекин шу халқ манфаатларини ифода этувчи – давлат ва у ишонган ҳукумат бу одамни шу қутлуғ ёшида ҳам беэтибор қолдирса-чи? Унда нима бўлади?\nБугун ўз умрининг эллигинчи саҳифаларини эндигина варақлай бошлаган менинг авлодим Нажим Ҳамроевни кўрмаган ва танимаган бўлиши мумкин.\nЛекин бу афсонавий инсонни эшитмаган бўлиши мумкин эмас!\nНажим Ҳамроев 50 йилларнинг охирида Бухоро ижроқўмида ўринбосар бўлган экан. Бундан олдин облводхозда оддий инженер бўлган. Олтмишинчи йилларда Аму-Бухоро каналига раҳбарлик қилган.\nУ Аму дарёсини буриб биринчи марта Бухорога ва у орқали Навоийга сув тўла катта канал олиб келган. 250-280 километр узунликдаги бу канал Бухоро ва Навоийни сув билан тахминлаган. Негаки, Зарафшон суви бу ёқларга етиб келмасди. Зарафшон суви Самарқандда қолган…\nХуллас, Нажим Ҳамроев биринчи бўлиб Бухоро қа Қизилқумга сув олиб келган. Сўнг Москвада ўқиган.\nАму-Бухоро каналини қуришдаги жонбозлиги ва фидойилиги билан Шароф Рашидов назарига тушган. Сўнг “Ўзглавводстрой”га вазир этиб тайинланган.\nЎша пайтларда бу вазирлик давлат қўмитаси деб аталарди. Бу қўмитани Ҳамроев етмишинчи йилнинг ўрталарига қадар бошқарган.\nБошқарма имконияти ва фаолиятини тўла тасаввур қилиш учун бу соҳада 300 000 кишидан ортиқ мутахассис ва инженер техник ходимлар фаолият олиб борганини эслаш кифоя бўлса керак.\nШахсан Шароф Рашидов тавсияси билан тўртта республика раҳбарлари розилигига кўра Ўрта Осий Қўриқ ерларини ўзлаштириш бош бошқармаси ( “ГлавСредазирсовхозстрой”) га раҳбар этиб тайинланган Нажим Раҳимович Хамроевнинг 80 йиллик юбилейи 10 январь куни Тошкентнинг бир чеккасидаги мўжазгина тўйхонада камтарона нишонланди. На музика, на ашула, ҳеч нарса бўлмади. Аниқроғи ҳеч нарса кўнгилга сиғмасди…\nТаркибида “Каршистрой” ва “Жиззахстрой” каби улкан қурилиш трестларининг 140 тасини бирлаштирган бу қудратли Бошқарманинг олдинги раҳбари Саркисов Акоп Абрамович ўз кабинетидан туриб КПСС Марказий Комитетининг биринчи секретари Никита Сергеевич Хрушев билан бемалол гаплаша олган, ҳукумат бошлиғи Алексей Косигин билан аскиялашган дейишади.\nАкоп Абрамович вафот этганидан сўнг шахсан Шароф Рашидов тавсияси билан бу лавозимга тайинланган Нажим Хамроевнинг бугунги юбилейи ҳақида батафсил ахборотни мухбиримиз унинг тантаналарида иштирок этиб қайтганидан сўнг эълон қиламиз деб Сиз азиз ўқувчиларимизга ваъда бериб қўйган эдик.\nВаъда бериб қўйган эдиг-у, лекин уни бажариш бунчалар оғир бўлишини билмаган, аниқроғи, тасаввур қилмаган эдик.\nЙўқ, у ерга кириш ва юбилей тафсилотларини билиш бизга қийнчилик туғдиргани йўқ. Асло!\nЮбилей ҳақидаги маълумот ва ахборотларни, маҳзун мулоҳазаларни Сизга етказиш ниҳоятда қийин бўлди биз учун…\nБир ҳафтадан бўён не-не мақола-ю, матнларни ярим соатда юмалоқ ёстиқ қилиб ташлайдиган одам ҳеч нарсани ёза олмадик… Аниқроғи, ёзиш жуда қийин кечди бу мақолани…\nҲукумат назаридан четда қолган юбилей…\nНажим Ҳамроевнинг 80 йиллик юбилейи Юнусобод районининг Бодомзор маҳалласида янги очилган “Зеби зар” ресторанида кундузи дўсту биродарлар иштирокида, кечқурун эса тор оила доирасида камтарона нишонланди.\nБиз Сиз азиз ўқувчиларимизга кундузги тадбир тафсилотини баҳоли қудрат етказишга ҳаракат қиламиз.\nЗиёфат давра суҳбати тарзида олиб борилди. Биринчи бўлиб узоқ йиллар Нажим Ҳамроевнинг асосий ўринбосарларидан бири бўлган, сўнг Бухоро вилоятини кўп йиллар бошқарган Ёдгоров Дамир Солиҳович сўз олди.\nУмуман, Ҳамроевнинг ўринбосарлари жуда кўп бўлган. Ўн битта ё ўн иккита ўринбосар бўлган. Нега дейсизми? Негаки, бу Бошқарма тўртта республика территориясини қамраб олган. Унинг қарамоғида “Голодностепстрой”, “Жиззахстепстрой”, “Каршистепстрой” “Хоразмирстрой”, “Қарақалпоқирстрой” каби бутун СССРга донғи кетган 500 га яқин Бошқарма ва қурилиш мажмуалари, Аграсаноат Бирлашмалари мавжуд бўлган.\nНажим Ҳамроев раҳбарлик қилган йилларда янги ерлар вазига яна 167 та совхоз очилган, шунча марказий қўрғонча (посёлкалар) қурилган.\nЖиззахлик истеъдодли ёзувчи Абулқосим Мамарасулов асли Барлос қишлоғида туғилган. Лекин у ҳозир истиқомат қилаётган Бўстон шаҳарчаси “Жиззахстепстрой” туфайли барпо этилган ўнлаб турар жой бинолари ва посёлкаларининг маркази ҳисобланади…\nБошқарманинг 4 млд сўм бюджети бўлган. Шу бюджетнинг тенг ярми, тасаввур қилинг, Ўзбекистонга берилган. Агар унинг раҳбари бошқа республикадан бўлганида эди, албатта бюджетнинг тенг ярми бизга берилмасди.\nНажим Ҳамроев раҳбарлик қилган бу афсонавий ва улкан Бошқарманинг бюджети Ўзбекистоннинг бюджетидан икки ярим баравар кўп бўлган.\nМирзачўлнинг ўзига 4 марта Хрушев ва икки марта Брежнев, Жиззах чўлларига Косигин ҳам келганини ўша даврни яхши билган ота боболаримиз ҳануз эслаб юришади.\nНажим Ҳамроев ишлаган йилларда чўл зоналари 9 миллион тонна пахта берган. 10 000 гектар сувли ерга эга бўлган. Миллион-миллион тонна сабзавот етиштирган. Сўнгги йилларда чўл зоналарида чорвачилик ҳам гуркираб ўсган.\nНима учун Нажим Ҳамроевнинг ўринбосарлари кўп бўлганини энди тушунгандирсиз…\nЛекин “биринчи ўринбосар”лар иккита бўлган. Бири – Дамир Ёдгоров, иккинчиси – Эркин Турсунов.\nЭркин Турсунов ҳам узоқ йиллар Жиззах обкомига бошчилик қилди. Сўнг вилоят ҳокими бўлди. Лекин яқинда бу ажойиб инсоннинг ҳам ҳаётдан кўз юмганини эшитдик…\nҲа, алам қиладигани шуки, биз бу авлодни ҳадемай тополмай қоламиз. Уларни тириклигида қадрлашимиз керак.\nЛекин Нажим Ҳамроевнинг 80 йиллик юбилейи ҳақида, минг афсуски, бундай дея олмаймиз…\nВиктор Хайдуров ва Тўхтамиш Боймиров нутқи…\nДамир Солиҳовичдан сўнг узоқ йиллар Сирдарёнинг “биринчиси” бўлган Виктор Алексеевич Хайдуров сўз олди. У ўз нутқида Нажим Ҳамроев Бухорода туғилган бўлса- да, лекин биз уни Мирзачўлнинг фарзанди деймиз, деди.\nУ ўз хизмат вазифаси давомида тўртта республикада жами бир ярим миллион гектар ер очиб, ўзлаштирган. Шунинг учун ҳам у ҳақли равишда беш республика – Ўзбекистон, Қозоғизстон, Қирғизистон, Тожикистон, Туркманистон ва Россиянинг фахрий фуқароси унвонига сазовор бўлган…\nСўнгра Ленин ва Давлат мунофотлари лауреати, узоқ йиллар аввал Жизах обкомига биринчи секретарь бўлган, сўнг “Ўзглавводстрой”га вазирлик қилган Тўхтамиш Боймиров сўзлади.\n“Биз бу кишини Наполеонга қиёслаймиз”, – деди Тўхтамиш ака ўз нутқида. “Лекин Напалеон шон-шуҳратни босқинчилик, қирғин-барот ва вайронагарчиликлар билан олган. Нажим Ҳамроев эса ободончилик ва бунёдкорлик билан олди. Фақат у кишига Наполеоннинг бошига киядагина машҳур шляпаси билан халати етишмасди. Биз бугун шуларни олиб келдик!” – деб Тўхтамиш ака Нажим Ҳамроев елкасига Амир Олимхонлар киядиган зарҳал чопон ёпиб, бошига чуст дўпписини кийдирди…\n“Ўзбекбирлашув”ни 30 йил бошқарган Мадамин Хасанов…\nЮбилейда иштирок этган собиқ савдо вазири Мадамин Хасанов ҳақида менга қизиқ бир нарсани ҳикоя қилиб беришди. Айтишларича, бир пайтлар у кишининг қўлида бош ошпаз бўлиб ишлаган Мираброр Усмонов то ҳозирга қадар Мадамин акадан аҳвол сўраб, ҳолидан хабар олиб тураркан. “Конверти ҳам борми бу хабар олишларнинг” деб берилган ҳазил аралаш саволга у киши “Ҳа, рости конверти ҳам бор!” деб жавоб қилган эканлар…\nМен Мираброр Усмоновни яхши танийман, ҳурмат қиламан. Ҳурмат қилишимнинг сабаби шуки, 1994 йилларда пул Ўзбекистонда эндигина алмашаётган талотўп пайтларда у киши менга оила эҳтиёжига зарур бўлган баъзи рўзғорбоп нарсаларни харид қилишда ёрдам бергандилар.\n“Оқланмаган ишонч қиссаси”да бу ҳақда батафсиз ёзилгани боис унинг тафсилотларига тўхталиб ўтирмайман.\nХалқ орасида Мираброр ака ҳақида ҳам яхши, ҳам ёмон гап кўп. Одамлар у кишини пулдорлигини, Ўзбекистондаги кўплаб уй-жой ва кўчмас мулк соҳиби эканини писанда қилишади. Мен бу гап сўзлар нечоғлик ҳақиқат эканини башорат қилишга ожизман.\nМен у кишининг одамгарчилигини яхши биламан, холос. Мадамин Хасанов каби эл ишончини қозонган кайвони отахонларни то ҳануз “Устоз!” деб ардоқлаётган экан, демак бу Мираброр аканинг иймон ва эътиқодли, меҳр ва оқибатли инсон эканидан далолатдир!\nЗотан, Мадамин ака ҳақида гап кетар экан, мен у кишининг ўғиллари Бахтиёр Хасанов билан бир пайтда Москва Давлат университетининг журналистика факультетида ўқиганимни ҳам айтиб ўтишим керак. Бахтиёрдаги камсуқумлик мени доим ажиб ҳайратларга ошно этиб келган.\nЎша пайтларда унинг отаси министр эди. Лекин у ҳеч қачон амалдорнинг, хусусан каттакон бир республика савдо вазирининг ўғлига ўхшамасди. Ўзини ниҳоятда содда ва самимий тутар, ундаги бу оддийлик бизни ҳайрон қолдирар, шундай ажойиб ва камтар йигит билан танишлигимиздан қалбимизда ажиб бир фахр туярдик…\nНажим Ҳамроевнинг 80 йиллик юбилейида Мадамин ака ҳам иштирок этиб, нутқ сўзлаганини эшитганимда кўнглимдан беихтиёр ўтган фикрлар эди булар…\nЗиёфат тугаб, кимдир ҳаммани расмга тушишга таклиф қилди. Оқил Салимов, Исмоил Жўрабеков, Козим Тўлаганов ва Бахтиёр Ҳамидовлар бу пайтда аллақачон даврани тарк этишган эди. Аниқроғи улар зиёфатда кўп ўтиришмади. Рестораннинг бу ёғидан кириб, юбилярга бир кўриниш бериб, нариги ёғидан тезда чиқиб кетишди.\nУларнинг юбилейдаги иштироки Республика раҳбарларига етиб боришидан чўчишган, шекилли…\nБу тарихий сурат – Тошкентдан Канадага то етиб келгунига қадар биз унда акс эттирилган сиймолар билан сизларни таништириб ўтсак.\nСуратнинг биринчи қаторида (ўнгдан чапга) Сирдарёнинг “биринчиси” бўлиб ишлаган Хайдуров Виктор Алексеевич, Ўзбекистоннинг собиқ Давлат котиби Раҳим Раджабов, Бухоронинг собиқ раҳбари Дамир Солиҳович Ёдгоров, юбиляр Нажим Ҳамроев, 30 йил “Ўзбекбирлашув” Бошқаруви раиси ва савдо вазири бўлиб ишлаган Мадамин Хасанов, сал кам чорак аср Ўзбекистон Банкининг бошқарувчиси бўлган Шербек Ёқубов, “Ўзглавводстрой”нинг собиқ вазири Тўхтамиш Боймиров, Бош вазирнинг собиқ ўринбосари Қаюм Ҳаққулов, Қишлоқ хўжалик Академиясининг собиқ Президенти, академик Шавкат Акмалхоновлар акс этган. Бу биринчи қатор.\nОрқа қаторда: Ўзбекистон олий таълимининг собиқ вазири, академик Шавкат Алимов, Хоразмнинг собиқ ҳокими Искандар Юсупов, таниқли журналист, “Тошкент оқшоми” ва “Совет Ўзбекистони” газеталари собиқ Бош муҳаррири Шароф Убайдуллаев, ЦК да зам бўлган Иззатулла Негматов, Госпланда биринчи зам, сўнг қайсидир заводда директор бўлган Анвар Маҳмудов, Минводхозда – сув хўжалигида биринчи мовун бўлган Ўриш Ҳамидович Мажидов, Табиатни қўриқлаш қўмитаси собиқ раиси Асҳат Ҳабибуллаев, “Жиззахстепстрой” бошлиғи ва Қашқадарё обкоми секретари бўлган Тошев, “Госплан” раиси ўринбосари бўлган раҳматли Пўлат Носировнинг иниси Бахтиёр Носиров ва бошқалар акс эттирилган…\nЖурналистлар юбилейга нега келишмади?\nСоциалистик Меҳнат Қаҳрамони, техника фанлари доктори, академик Нажим Раҳимович Ҳамраевнинг 80 йиллик юбилейига Ўзбекистон оммавий ахборот воситаларидан бирорта ҳам журналист келиб, иштирок этмади.\nЕр тагида илон қимирласа биладиган, ҳид олишга жуда уста, воқеа излайдиган журналистлар нега бу оламшумул воқеадан бехабар қолишди?\nҲамиша ҳукуматнинг қош-қовоғига қараб ўз қаричини ўлчайдиган баъзи Бош муҳаррирлар, журналистлар ўта ҳушёр бўлиб кетишган. Улар яна навбатдаги хато қилишдан қўрқиб юбилейга боришмаган.\nРеспублика миқёсидаги ҳар қандай оддий воқеаларни ҳам назардан қочирмай келаётган бу ҳамкасбларимиз бу оламшумул воқеага негадир кўз юмишган.\n“Оч қорним – тинч қулоғим” ёки “Туя кўрдингми – йўқ!”\nҲолбуки, беш республиканинг фахрий граждани бўлган “машҳур туя” бор бўй басти билан кўриниб турибди…\nМиллатимиз фахри бўлган улуғ инсонларнинг қутлуғ ёшида икки оғиз илиқ сўз айтиш журналистлар учун наҳотки лозим бўлмаса?\nАйнан шунинг учун ҳам қачонлардир миллион миллион нусхада чиққан нашларнинг бугун атиги беш-ўн минг нусхага тушиб қолганидан ажабланмаслик керак.\nМатбуотнинг халқдан ажралиб қолиши шу эмасми?\nНаҳотки бугунги мустақил мамлакат матбуотида саксонга кирган шундай улуғ инсон ҳақида бирорта ҳам хабар ва ё оддий бир ахборот бериш мумкин бўлмаса?\nМатбуотнингг хизмати ҳам аслида шу эмасмиди? Ё саксонга кириш шунчалик осонми?\nҲукумат бор-борма, ёз-ёзма демайди. Ҳукуматнинг ўзи мўътабар идора бўлгани билан, у аслида маъжозий бир нарса. Бу ерда кўп нарса журналистларга боғлиқ. Одамда ўз касбига садоқат ва озгина фидойилик бўлса бас бундай пайтларда…\nПрезидентнинг Давлат маслаҳатчиси нега жим?\nБиз бу ерда Ўзбекистон Президентининг республика оммавий ахборот воситалари бўйича Давлат маслаҳатчиси Хайриддин Султоновни назарда тутяпмиз.\nМен Ўзбекистон Президенти Ислом Каримовни ҳали Ўзбекистон мустақил бўлмаган йилларидаёқ яқиндан билган ва таниган одам сифатида қатьий ишонч ва кафолат бериб айтаманки, бу инсон ўз атрофидаги одамларга бағри кенглиги ва саховатпешалиги, яхшилик ва савоб ишларни қилишдан чарчамаслиги билан алоҳида ажралиб турарди.\nХудо бу инсонга ана шундай жўмардликни беқиёс ато этган эди деб мен бугун баралла айта оламан.\nУзоққа бормайлик, саксонинчи йилларнинг энг оғир кунларида Қашқадарёга биринчи раҳбар бўлиб борган Ислом Каримов катта-кичик мажлисларда Амир Темур номини алоҳида ҳурмат билан тилга олишдек жасорати билан қашқадарёликларнинг оташин муҳаббатига сазовор бўлган эди.\nКейинчалик, Ўзбекистон раҳбари бўлиб иш бошлаган биринчи кунлариданоқ қутурган йўлбарсдек талвасага тушиб қолган важоҳатли политбюрога қарама қарши бориб, ўзбек халқининг собиқ раҳбари Шароф Рашидовнинг муборак номини оқлаш ва тиклашда ҳам жасорат кўрсатганини бугун нега эсламаслигимиз керак?\nМаълум бир пайтларда ўзим гувоҳ бўлган ва Президент мулозимлари билан шахсан иштирок этган икки тадбир худди кечагидек ҳануз ёдимда. Янгийўллик машҳур пахтакор Маҳмуд Исматов юбилейи, Жўра Хоназаровнинг 75 йиллиги Ислом аканинг саъй ҳаракати билан жуда чиройли қилиб нишонланган. Унинг сиёсати шундай эди.\nЁки бўлмаса ўзбек халқининг машҳур фарзандлари Ҳабиб Абдуллаев, Юнус Ражабий юбилейлари тантана билан ўтди. Совет даврида, хусусан Рашидов қораланганда ер билан қориштириб юборилган Зулфия опанинг яна қадрлашанишини эслайлик.\nЁзувчилардан Абдулла Қодирий, Чўлпон, Фитратларнинг муборак номлари оқланди. Ҳайкаллар қўйилди. Тириклардан Саид Аҳмад, Озод Шарафиддинов, Тўлипберган Қаипберганов, Эркин Воҳидов, Абдулла Орипов, Иброҳим Юсупов ва Зикир Муҳаммаджоновлар Қаҳрамон бўлишди…\nХайриддин Султонов Президентнинг биз тилга олган бу хайрли ишларини билмайди деб ўйлайсизми? Яхши билади.\nПрезидент бу хайрли ва савобли ишларни давом эттириш керак деб атрофидагиларга айтган. Мен бунга аминман!\nЛекин унинг атрофидагилар ҳар бир саксонга кирган одам масаласида давлат раҳбарининг қовоғига қараб ўтиришга одатланиб қолишган шекилли, ўзларидан билиб “халқ томон юз буриш”ни хаёлларига ҳам келтиришмайди…\nНажим Ҳамроевнинг юбилейи давлат раҳбари назаридан четда қолиб, мамлакат миқёсида нишонланмаганига биринчи навбатда Президентнинг атрофидагилар – Хайриддин Султонов ва Шавкат Мирзиёевлар айбдор!\nОдамларга эътиборсизликни Президент билан боғлаш адолатдан эмас!\nЎзбекистонда содир бўлаётган бундай ноҳақлик ва адолатсизликларни фақат Ислом Каримов номи билан боғлаш тўғримикан? Қолаверса, унинг бошида оз-мунча ташвиш борми?\nКейинги йилларда Ўзбекистонда қадриятларни тиклаш борасида кўплаб зарворли ва ифтихорли ишлар қилинди. Умуман қора чапланган ўтмишимизни оқлаш, тарихимизни қайта тиклаш, бировлар истайдими йўқми, Ислом Каримов номи бидан боғлиқ. Буни тан олмаслик – адолатсизликдир!\nУлуғ ва мўътабар ёшдаги таниқли кишиларнинг ўлигини, тиригини, бир сўз билан айтганда бор йўқлигини давлат раҳбарига билдириб, уни огоҳ этиб туриш, юбилярларни Ислом акага нуқул ёмонлаш ўрнига уларни икки оғиз илиқ сўз билан қутлаб, елкасига арзимас бир чопон ёпиб, Президент атрофида бирлаштириш команданинг вазифаси эмасми?\nКадрлар билан ишлайдиган Бошқарманинг вазифаси нима?\nМасалан, Президент идорасининг кадрлар билан ишлайдиган алоҳида маҳкамаси бор. Ҳамма нарсани Президент билмайди ва билишга имкони ҳам йўқ. Буни унинг ёнидагилар айтиши керак. Алоҳида давлат маслаҳатчиси бор. Унинг қўлида қудратли ричаги бор. У ерда адашмасам, ўттиз ё қирқ одам меҳнат қилади. Улар қаерга қарашади? Нега энди ҳамма нарсага Президентдан фармойиш кутиб яшаш керак?\nЛекин адолат ҳаққи ҳурмати шуни ҳам тан олиш керакки, кейинги ўн йилликда бу йўлларда, хусусан, кадрлар билан муносабатда айрим узилишлар ва таъбир жойиз бўлса – бузилишларга ҳам йўл қўйилди. Бу – Темир Алимов давридан бошланди!\nҲозиргача буни ўз ўрнига келтириш осон бўлмаяпти. Аравани издан чиқариш осон. Унга баъзан ҳатто йўлда ётган биргина кичик тош ҳам сабаб бўлиши мумкин. Лекин уни қайта изга солиш учун баъзан катта сайъи-ҳаракат, куч-қудрат ва ирода лозим бўлади.\nБир сўз билан айтганда, бугун Республикадаги кадрлар сиёсатига қайта теран кўз билан назар ташлаш зарурати кун тартибида кўндаланг турганга ўхшайди…\n“Шон шараф” ёки “Эл юрт ҳурмати” орденлари кимларга берилиши керак?\nХўш, бу орденлар, хусусан “Эл юрт ҳурмати” орденини нега энди қандайдир ўртамиёна ёзувчи Ўткир Хошимовга бериш мумкин-у, лекин ўзбек халқи тарихида абадул абад ўчмас из қолдирган чўлқувар, бунёдкор ва фидокор инсон, бешта мустақил мамлакатнинг фахрий фуқароси ва меҳмони, миллион-миллион одамларни иш ўрни билан таъминлаган буюк ирригатор Нажим Ҳамроевга бериш мумкин эмас экан?!\nВетеранлар совети қаерда?\nУзоқ йиллар республика жамғарма Банк Бошқарувига Раис бўлган Боқиев жаноблари бугун, не тонгки, Ўзбекистон уруш ва меҳнат фахрийлари (ветеранлар) Кенгашининг раиси экан.\nХўш, 80 ёшга кирган Нажим Раҳимович Ҳамроевни у киши танимайди деб ўйлайсизми? Таниганда қандоқ! Лекин юқоридан рухсат олиш керак. Юқорида эса ҳамма ўзи билан ўзи овора бўлса-чи? Унда нима қилиш керак?\nБу ўша мулозимнинг ўз ўрнига номуносиблигидан, бу лавозимга тасодифан келиб қолганлигидан далолат аслида. У ўз ўринбосарлари билан бошдан оёқ тадбирда иштирок этиши лозим эди.\nУларнинг юбилейга келмаганлиги ҳукуматнинг обрўйига доғ туширди.\nУлар борса, гўё ҳукумат ҳам даврага кириб боргандай бўларди. Умрида бир маротаба саксонга кирган табаррук бир инсоннинг боши кўкка етарди…\nМайли, республика раҳбарларини қўя турайлик. Маҳаллий ҳукумат раҳбарлари, Тошкент ҳокимияти, туман ҳокимияти бор. Қани улар?\nУлар ва булар…\nБугунги Ўзбекистон раҳбарларининг Президентдан бошқаси бир тийинга қиммат: еттита совминнинг раиси ўтди. Хотирлаганда қайси сифатларини хотирлар экан халқимиз.\nМисол учун энг сўнгги ҳукумат раисини олиб кўрайлик: Шавкат Мирзиёев даврида 20 000 дан зиёд завод фабрика йўқ бўлди. Мамлакатда газ, свет энг биринчи муаммога айланди. Бирорта ҳукумат раиси бунақанги шармандали фаолият олиб бормаган. Кўмир, ўтин муаммоси ва ва бошқа майда чуйда нарсаларни айтиб ўтирмасак ҳам бўлади…\nҲукумат раиси эса бу долзарб масалаларни ҳал қилиш ўрнига кўча ва метроларнинг номини алмаштириш билан банд.\nЖанг майдонида ҳалок бўлган одам билан орадан шунча йил ўтиб кетгандан кейин олишиш кимга керак эди?\nТошкент метроларининг бекати Олмазор бўлди нима-ю, Собир Раҳимов бўлди нима?\nЁки рус адабиётининг абадий ва адабий фахри бўлмиш Александр Пушкин, Анна Цветаевалар номини ўзгартириш, Алексей Гагарин қаҳрамонлигидан кўз юмиш кимга ва нимага керак бўлиб қолди?\nБугун одамларни биринчи галда уйининг ёруғ ва иссиқлиги, қорнининг оч ва тўқлиги қизиқтираётганини наҳот ҳукумат раиси билмаса?\nШавкат Мирзиёевнинг бу шармандали фаолияти камлиқ қилгандай, у ҳукумат уйига бошқа йўлдан, Президент “Оқ сарой”га бошқа йўлдан келишар экан.\nБош вазирнинг ойналари қорайтирилган ва зирҳланган, кўп сонли автомашиналар кортежи бугун ҳукумат уйига Бодомзордаги махсус қурилган йўл орқали келаркан.\nШўрлик ўзбек халқига энди шу етмай турган эди. Такаббурликнинг энг чўққига чиққан кўриниши эмасми бу!\nОлдинги ҳукумат раҳбарларини одамлар чин дилдан ҳурмат қилишар ва қадрлашар эди. Нормуҳаммад Худойбердиев ҳукумат раиси бўлганида аксар ҳолларда уйига пиёда қатнашини кексалар ҳозиргача айтиб юришади.\nШукрилла Мирсаидов, Мираҳмад Мирқосимов, Абдухошим Мўталов, Ўткир Султоновларнинг ҳеч бири Шавкат Миромонович каби ҳукумат раислигини бу қадар беобрў ва бебурд қилишмаган. Раҳбарларни бу қадар ҳақорат қилиб, қийнашмаган. Халқ қолиб, ўзларига бу қадар катта имтиёз ва имкониятларни бериб қўйишмаган…\nУларнинг ҳеч бири Шавкат Миромонович каби такаббурликка бу қадар берилмаган эди!\nБу кунларга етганлар бор, етмаганлар бор…\n80 йиллик юбилейини ҳукумат миқёсида нишонлаш ҳукуматнинг собиқ ва номдор раиси Худойбердиевга насиб этмади. Усмонхўжаев ҳам 80 га тўлди. Унинг юбилейини ҳам биров билди, биров билмади.\nҲолбуки, Ислом Каримов Иномжон Бузруковични яхши танирди, у киши раҳбарлигида баҳоли қудрат ҳукумат бўғинларида ишлаган эдилар.\nИслом ака у пайтларда молияга вазир, кейин эса – Госпланга раис бўлганлар.\nАйтишларича, Шароф Рашидов Ислом Каримовни янги раҳбарликка тайинларкан, одамларга меҳрибон бўлишни, уларнинг руҳиятига доим эътибор беришини, самарқандликлар таъсирига тушмаслигини қайта ва қайта таъкидлаган эканлар.\nМайли, Худойбердиев энди йўқ, Усмонхўжаевнинг раҳбарлик фаолиятига ҳам саволлар кўп эди.\nХўш, Ислом ака бугун яхшими, ёмонми Нажим Ҳамроевнинг 80 йиллик юбилейини давлат ва ҳукумат миқёсмда нишонласа, унга бирорта орден ва ё медал берса, асакаси кетармиди?\nНега Брежнев ёки Рашидов даврида мулозим бўлганларнинг обрў эътибори халқ орасида ҳануз баланд?\nНега Ислом Каримов даври мулозимларига нисбатан эса оддий одамларнинг ҳурмат ва эътибори ниҳоятда суст?\nБунинг сабаб ва илдизлари нимада ва қаерда?\nИсмоил Ҳакимович Жўрабеков 1930 йилда туғилган экан. Ислом Каримовдан саккиз ёш катта. Бугун умрининг саксон учинчи қишини қаршилаётган бу одамни кўрганда ҳамма ўрнидан туриб, унга ҳурмат бажо келтиришини менга айтишди.\nЁки Виктор Хайдуров, Мамадамин Хасанов, Нажим Ҳамроев ва Тўхтамиш Боймировларни одамлар кўча куйда кўрганда: “Мен фалончи билан кўришдим!” деб фахрланиб юришаркан.\nНега энди Темур Алимов билан кўришишдан одамлар ўзини олиб қочишади? Эҳтимол шунинг учун ҳам у бугунги юбилейларга келолмаса, келишдан қўрқса не ажаб!\nСамолёти борлар ва пиёдалар…\nСовет даврида Ўзбекистонда ўз хизмат вазифасига кўра “персональный” самолётига эга бўлган мулозимлар атиги тўрт киши экан: Булар Ўзбекистон раҳбари Шароф Рашидов, ҳукумат раиси Нормуҳаммад Худойбердиев, “Қизилқумолтин” корхонаси (Олдин “Мурунтов” ва “Зарафшон” олтин конлари деб юритилган) бошлиғи Зарапетян ва бизнинг бугунги қаҳрамонимиз Нажим Ҳамроевлар…\n“Персональный самолёт” – бу одамларнинг иш ҳажми ва қамровини, қудратини, мансаб креслосини кўрсатадиган бир белги.\nАгар шулардан бугун ягона тирик қолгани Нажиб Хамроев бўлса, айтишимиз мумкинки, у бугун ҳам самолётда юргандаги обрўйини пиёда қолганда ҳам сақлаб қола олди.\nМана шу жиҳати билан ҳам бундай одамларнинг иш тажрибасини ўрганиш керак.\nҲамроевнинг ҳозирги пиёда юрганда – халқ ўртасидаги обрў эътибори “самолётли” давридагидан кам эмаслигининг сири нимада?\nЭътибор беринг: халқ ўртасида дедик. Бу ерда ҳукумат берадиган эътибор йўқ, холос. Негадир ҳукумат бундай “обрў” билан кейинги пайтларда ҳисоблашмай қўйди. Бу албатта нотўғри…\nУлар билан бугун кўришганлар, ҳамсуҳбат бўлганлар “Мен палончи билан кўришдим!” деб фахрланишларининг боиси нимада?\nХўш, бугунги раҳбарлардан ким билан фахрланиши мумкин оддий одамлар, жафокаш халқимиз?\nРостини айтиш керак, Хамроевларнинг бугунгача қаддининг тик тутиб юришида Ислом Каримовнинг хизматлари беқиёс эди.\nРашидовни қай аҳволга солганди қизил империя. Ислом ака Рашидовни тиклаганда Ўзбекистоннинг қадриятини тиклаётганини ўйлаган бўлса ажаб эмас. Бу бор гап ва буни бугун тан олмасак нотўғри бўлади.\nХўш, энди-чи? Энди нега Хамроевлар унутилди? Нега уларга ўгай кўз билан қараш сиёсати бошланди?\nЁ мустақиллик ва мулкдорлик замонида ҳақиқий арбоблар бўлмайдими? Етишиб чиқмайдими? Ҳамманинг кўзи очми шунчалар?\nМенинг назаримда Рашидов даврининг кадрлари бўлмиш Хамроевларнинг, эл орасида камбағаллиги достон бўлган Худойбердиевларнинг Хасанов, Хайдуров ва Боймировларнинг ҳаётини у ёки бу камчиликаридан қатьий назар (беайб Парвардигор дейдилар) бугунги авлод ўқиб ўрганиши керак!\nШуларнинг бирортасида ҳатто участка ҳам йўқ экан бугунгача. Улар ҳануз кўп қаватли “дом”ларда туришаркан. Во ажаб!\nКим билади дейсиз, Ўзбекистонга раҳбар бўлса ҳам, бир умр ўзига уй жой қурмаган Шароф Рашидовнинг шахсий ҳаёти ҳам буларга намуна бўлгандир балки….\nБу одамларнинг умр йўлини, ҳаёт ва иш тажрибасини ўрганиш бизга ҳеч қачон зарар қилмайди.\nУларнинг халқ билан мустаҳкам алоқада бўлгани, халқ меҳрида ва ардоғида қолиб келаётгани ва пиёда юрганида ҳам, “самолётдаги” давридагидан кам обрўга эга эмаслигининг ўзи бир мўжиза эмасми? Сир эмасми?\nБугун зирҳланган энг сўнги маркадаги “бронированный Мерседес” ва “Тойёта”ларда, “БМВ” ларда юриб, энг сўнгги “Боинг” самолётларда учган, давру даврон сурган ва сураётган, шу билан халқдан тобора узоқлашиб бораётган кўпгина раҳбар ва раҳбарчаларни креслодан тушган куннинг эртасига биров – ҳамкасблари ёки узоқ яқин қадрдонлари эслармикан?\nУларнинг булардан, буларнинг улардан фарқи мана шу ерда!\nҲаёт бизгача ҳам бўлган ва биздан кейин ҳам давом этаверади.\nОдамзот, шоир айтганидек, бизсиз ҳам бахтга ёр бўлиши, яхши яшаши мумкин экан.\nБугунги кунлар ҳам эрта бир кун ўтмишга айланади, ҳаёт ўз йўлида давом этаверади.\nШунинг учун ҳам эҳтимол улуғ бир шоир буни табиий деб билади ва унга қўшилмасликнинг иложи йўқ:\nҲайратга тушмасман бу ҳолдан сира,\nДунё бу – қувғинди оҳудай елар.\nДунё бу – энг оддий ҳукмига кўра –\nКимдир туғилади ва кимдир ўлар…\nНажим Ҳамроевдек афсонавий ва фидойи инсонлар эрта бир кун бу фоний дунёни тарк этганларида уларнинг безовта бўлиб чирқираган руҳлари олдида энг биринчи бўлиб биз – журналистлар жавобгар бўламиз\nБугунги ёзганларимиз ана шу жавобгарликни оз бўлсада ҳис қилишга уриниш деб тушунилмоғи керак.\nУларнинг олдидаги бурчдорлик ва қарздорлик ҳиссини тўлалигича, бутун масъулияти билан давлат ва ҳукумат миқёсида ҳам ҳис қилишларини орзу қилиб қолишдан бошқа иложимиз йўқ.\nФақат Нажим акаларга Оллоҳ умр бериб турса, бас…\nТоронто шаҳри, Канада. Январь, 2014 йил.\n12.01.2016 at 22:23 (Edit)\nМақола эмас, ҳужжатларга асосланган бир капитал асар бўлибди бу материал.\nУстоз Нажим акани биз ҳам қутлаймиз муборак 80 ёши билан!\nМен ЎзПИТИ Хоразм филиалига директор бўлишда Нажим аканинг тасдиғидан ўтганман. У пайтда у киши Ўзбекистон қишлоқ хўжалик Фанлар Академияси президенти эдилар.\nУ мен билан суҳбатлашаётиб: “Институт филиалига фан докторининг директор бўлишини бирнчи кўришим. Кўнглингиз чўкмасин, сизни академик қилиб, катта жойларга раҳбар қиламиз ҳали”, дегандилар.\n12.01.2016 at 22:12 (Edit)\nОфарин сизга Исмат ака! Нишонга бехато ургансиз ва ёзганларингиз токи бугунги кунларда хам ута долзарбдир.\nМана шу утган 2-3 йил орасида вайрон килинган завод ва фабрикалар янада купайди, нохак камалганлар, таланганлар унданда купайди.\nМирзиёев ва командасининг бу килмишларидан бутун халк азият чекмокда ва бу бедодликлар айнан махсус хизматлар кумагида амалга оширилаётгани бугунги кунда хеч кимга сир булмай колди.\nАСЛ ХОЛАТДАН ПРЕЗИДЕНТ ОГОХ БУЛИШЛАРИ КЕРАК БУЛГАН ЗАМОН КЕЛДИ, КЕЙИН ЖУДА КЕЧ БУЛАДИ!\nИсмат Хушев: Сайрга кетган йигит – Абдуманноп Пўлат “Ўтганлар ёди” туркумидан (1)\nИсмат Хушев: Бугун қанотимга ўқ келиб тегди (Биринчи мақола)\n04/18/2016 at 6:29 PM\nQanday ajoyib taqdir. Lekin nega shunday odamlarni Karimov qadriga etmaydi. Men shu narsaga hech tushunmadim.\n04/18/2016 at 6:27 PM\nHar bir maqolasini o`qiganda men bu talantli jurnalistni qayta va qayta kashf etib boraveraman. Dunyo ouzbeklari bugun bizning eng suyukli nashrimiz bo`lib qoldi.\nAfsus shunday afsonaviy odam endi oramizda yo`q. Uni tirikligida qadrlamagan hukumat o`lganida qadrlarmidi…\nIsmat Hushev qaysi soha haqida yozsaym yaxshi yozadi. Odam hech zerikmay o`qib chiqadi. Boshqalarning yozganlariga bir ko`z yugurtirib, yigishtirib qo`yadi odam, o`qigisi ham kelmay. Bunday jurnalistlar afsuski juda kam, barmoq bilan sanoqli.\nIsmat Hushevning bu maqolasi O`zbekiston tarihining ma`lum bir qirrasini yahshi ochib bergan. Qoyil qolmasdan ilojimiz yo`q. Haqiqiy jurnalist mana shunaqa har tomonlama bilima ega va talantli bo`lishi kerak. Rahmat sizga ismatjon. Umringiz uzoq bo`sin. Qo`lingiz dard ko`rmasin. Bahtimizga omon bo`ling. Sizni Olloh asrasin doim.\n04/18/2016 at 4:09 PM\nАкадемик, герой, ирригатор??? можно написать как он хотел спасать Арал? и про академика Ахмадали Аскарова тоже, как он морочил голову про Арал… или “ажойиб инсонлар” на сайте ВНЕ КРИТИКИ??? А? захидов


Лотин ёзувига асосланган қорақалпоқ алифбосига қачон тўлиқ ўтилиши маълум қилинди\n2023 йил 1 январдан бошлаб Қорақалпоғистондаги барча ташкилотларда иш юритишда лотин ёзувига асосланган қорақалпоқ алифбосига тўлиқ ўтилади. Бу ҳақда Kun.uz мухбирига Қорақалпоғистон Республикаси Вазирлар Кенгаши раисининг давлат тили масалалари бўйича маслаҳатчиси Пердеғалий Дабилов маълум қилди.\nВазирлар Кенгаши раиси маслаҳатчиси Нукусдаги давлат тилида иш юритишга ихтисослашган бўлинма фаолияти билан танишди. У тингловчилар билан мулоқотда Қорақалпоқ тили изоҳли луғатига ҳам тўхталиб ўтди. Дабиловнинг айтишича, Қорақалпоқ тилининг янги изоҳли луғати шу йилнинг июнь ойида нашрдан чиқади. У 5 томдан иборат бўлади.\nҚўшимча қилинишича, 2021 — 2030 йилларда қорақалпоқ тилини ривожлантириш ва тил сиёсатини такомиллаштириш консепцияси лойиҳаси ишлаб чиқилган. Лойиҳа Қорақалпоғистон Республикаси Жўқарғи Кенгесига юборилган. У ердаги муҳокамалардан кейин ҳукумат қарори чиқиши кутилмоқда.


Ақли расолиги чекланган ёки ақли норасолик: фарқи нимада | NORMA.UZ\nРуҳий кўмак кўрсатиш тизими такомиллаштирилиши муносабати билан қатор қонун ва кодексларга тузатишлар киритилди (12.09.2019 йилдаги ЎРҚ-567-сон Қонунга қаранг).\nАввало, қонунчиликда қўлланиладиган атама Касалликлар халқаро таснифлагичига (КХТ-10) мувофиқлаштирилди. Бундан буён «руҳий хаста» ёки «руҳий касаллик» атамалари ўрнига «руҳий ҳолат бузилиши» атамаси қўлланилади. Охиргиси кўпроқ мос келади, чунки касалликнинг биологик, тиббий ва социал мезонларга жавоб бермайдиган ҳар қандай четга чиқишларни (тана патологияси мавжудлиги, турмуш сифати ва ҳаётга таҳдид, одамлар билан муносабатининг бузилиши) ўз ичига олади.\nБундан ташқари, жиноий соҳадаги одил судловда янги институт – чекланган ақли расолик тушунчаси киритилди. Ақли норасолардан фарқли ўлароқ, ақли расолиги чекланган шахслар:\nжиноят содир этаётган пайтда ўз ҳаракатларини (ҳаракатсизлигини) тўлиқ англаб етмайдилар ёки бошқара олмайдилар (ақли норасолар умуман бунга қодир бўлмайди);\nақли расоликни истисно этмайдиган руҳий ҳолат бузилишидан азият чекадилар (ақли норасолик ақли заифлик оқибати бўлиши ҳам мумкин);\nжиноий жавобгарликка тортилиши лозим, жазо билан бирга тиббий тусдаги мажбурий чоралар тайинланиши мумкин (ақли норасолар жавобгарликка тортилмайди, уларга нисбатан жазо эмас, фақат мажбурий даволаш тайинланади).\nКўпинча ақли расолик чекланганлиги концепциясини амалга ошириш мушкул бўлади. Бу ақли расоликни (уни тўлиқ истисно этмаган ҳолда) айнан қайси руҳий ҳолат бузилишлари чеклаши, шунингдек ушбу чекланиш қанча давом этиши ва даражаси ҳақида аниқ тушунча йўқлиги билан боғлиқ. Олий суд томонидан ушбу жиҳатларга ойдинлик киритилади деган умиддамиз.\nАқли расолиги чекланган шахсларни жазони ўташ муассасаларининг даволаш-профилактика ёрдами кўрсатиш бўлимларида ва маҳкумлар учун ихтисослаштирилган касалхонада мажбурий тартибда амбулатор кузатиш ва даволаш чораси тайинланиши мумкин. Тиббий тусдаги бошқа мажбурий чораларни қўллаш турлари ва тартибига ҳам бирмунча тузатиш киритилди.\nТиббий тусдаги мажбурий чора қўлланилган, руҳий ҳолат бузилишидан азият чекадиган шахсларни тиббий кўрикдан ўтказиш даврийлиги 6 ойда камида 1 марта этиб белгиланди. Тиббий ёки тиббий-маслаҳат комиссиялари тиббий кўрикдан ўтказадилар. Уларнинг хулосаси танланган чорани бекор қилиш ёки ўзгартириш ва умумий тартибда иш юритувини тиклаш учун асос бўлиши мумкин.\nҚонун «Халқ сўзи» газетасида эълон қилинди ва 13.09.2019 йилдан кучга кирди.


Келиннинг уйидан келадиган ризққа кўз тикиш – тубанлик ботқоғига ботмоқликдан далолатдир. Наманган шаҳри бош имом-хатиби билан суҳбат\n03 Íîÿáðü 2019 18:24 1060\nНОТЎҒРИ ҚАРОРДАН МУАММОГА, ХАТОДАН ЭСА ФОЖИАГАЧА…\nҚариндошлар ўртасидаги никоҳ. Бу жумлаларнинг таг замирида қанчалар муаммо, таъбир жоиз бўлса, фожиа яширинганини англаш мушкул эмас. Бироқ ҳали-ҳамон қариндошлар ўртасидаги никоҳдан туғилган ақлан мажруҳ, жисман носоғлом, руҳан майиб бўлган неча-нечалаб фарзандлар – инсонларнинг тақдири, аянчли қисмати бизни нотўғри қарор қабул қилишдан, хато қилишдан, фожиаларга йўл очиб беришдан тўхтатиб қололмаяпти…\nФарзандларни илм олишдан кўра пул топишга эртароқ ўргатиб қўймаяпмизми? Балки келиннинг уйидан келадиган ризққа кўз тикиб ўтиришимиз бизнинг тубанлик ботқоғига ботиб бораётганимиздан далолатдир? Болаларимизга «урф»га кирган исмларни қўйганимиз яхшироқми ёки маънолилариними?\nНаманган шаҳрининг бош имом-хатиби Мусохон АББАСИТДИНОВ билан бўлган суҳбатимиз шу каби оғриқли мавзуларда...\n- Яширишнинг ҳожати йўқ, қанчалар тушунтириш-тарғибот ишлари олиб борилмасин, Наманган шаҳридаги оилаларда қариндош-уруғларнинг қуда бўлиш ҳолати ҳалиям кўп учраяпти. Энг ачинарлиси, бундай оилаларда икки-учтадан ногирон болалар тарбияланмоқда. Қуда тутинмоқчи бўлган ака-ука, опа-сингилларга шу ҳақда сўз очангиз, улар: «Ҳаммаси – Худодан, пешонага ёзилгани бўлади», дейишади. Бу дардга даво, чора бормикан? Сиз нима деб ўйлайсиз?\n- Динимиз таълимоти бўйича амма, тоға, хола ва амакилар аёл кишига маҳрам ҳисобланади, аммо уларнинг фарзандлари номаҳрам бўлиши айтиб ўтилади. Бу дегани улар ўртасида никоҳланиш мумкиндир. Демак, холавачча, амакиваччалар ўзаро никоҳланишлари шаръан ҳалолдир. Аммо бегоналарга қараганда қариндош билан оила қуришнинг баъзи хавфли ва ноқулай томонлари бор. Маълумки. фарзанднинг соғлом ва бақувват туғилишида эр-хотиннинг бир-бирига меҳр-муҳаббатли бўлишлари ғоят аҳамиятли. Баъзан шундай бўладики, амакиваччалар бир ҳовлида вояга етишади, бир-бирларини жуда яқин ҳис қилишади. Шунингдек, қариндошлар орасида эмикдошлик кўп учрайди. Мана шу икки жиҳат фарзандларнинг ногирон туғилишига сабабдир.\nБугунги илм-фан болаларнинг нуқсонли, ногирон туғилишига асосий сабаб қилиб қариндошлар никоҳини кўрсатмоқда. Аммо эмикдошлик масаласини ёддан чиқаряпмиз. Бу хусусга нохолис ёндашаётганлар ислом динининг ҳукмини ўйлаб кўрсалар, яхши бўлар эди.\n- Яқинда бир ҳамкасбим қўшнисининг аҳволидан ёзғириб гапирди. Унинг айтишича, қизини узатган оилага икки йилдан буён байрам, туғилган кунларда совға-салом ва тоғора жўнатаётган экан. Қизининг қайнотаси шуни истар экан. Нима сабабдан шундай оилаларга таъсир ўтказиб бўлмаяпти?\n- Маълумки, никоҳ инсоний алоқалар ичидаги энг муҳими. Аллоҳ таоло Қуръони Каримда шундай марҳамат қилади: «Ва сизларга сокинлик топишингиз учун ўзингиздан жуфтлар яратганлиги ва ораларингизда севги ва марҳаматни солиб қўйгани (ҳам) Унинг оят-белгиларидандир. Албатта, бунда тафаккур қиладиган қавмлар учун оят-белгилар бордир».\nДарҳақиқат, бошқа бир хонадондан келган қизнинг эр уйида яшаши, уни ўз уйи деб билиши, ўзи туғилиб ўсган хонадонига эса фақат меҳмон бўлиб бориши Аллоҳнинг мўъжизаси. Оила барпо бўлгач, динимиз келин ва куёвнинг зиммасига бир қанча мажбуриятларни юклайди. Икки тараф ана шу мажбуриятларни ўз ўрнида адо этса, оила тинч, сокин ва мустаҳкам бўлади. Икки тарафдан бирлари ўз вазифасини пайсалга солса, бажармаса, ўша оилада нотинчлик содир бўлаверади.\nХўш, бу нафақага нималар киради? Куёв келинни озиқ-овқат, кийим-кечак, уй-жой, бемор бўлганда дори-дармон, илм олиши учун ўқув қуроллари билан таъминлаш нафақага кирувчи нарсалардир.\n- Ўтган асрнинг етмишинчи йилларида Наманган шаҳридаги 7-мактабнинг довруғи бутун Ўзбекистонга тарқалган, Наманган шаҳридан математика фани бўйича академик чиққан. Мен айнан Наманган шаҳрида яшовчилар ҳақида сўзлаяпман. Нима учун ҳозирга келиб Наманган шаҳрида оилалар фарзандларини кўпроқ савдога ўргатишяпти. Бозорларда 6-10 ёш атрофидаги болаларнинг савдо билан машғуллигига кўзингиз тушади. Аслида ўша болалар мунтазам мактабга бориши, ота-онаси унинг ўқишини рағбатлантириши керак. Лекин аксар Наманган шаҳри аҳли нега бу йўлни танламаяпти?\n- Ислом илм дини экани барчамизга маълум. Энг долзарб вазифалардан бири фарзандни илмли, маърифатли, зиёли қилиб вояга етказишдан иборат. Пайғамбаримиз соллаллоҳу алайҳи васаллам: «Илм талаб қилиш ҳар бир мусулмон зиммасига фарздир», дедилар.\nИсломда илм олишнинг чегараси бешикдан то лаҳадгача этиб белгилаган. Бас шундай экан, фарзандларга ёшликдан уларнинг ақллари кўтарадиган даражадаги илмларни ўргатиб бориш лозим. Фарзандларга таълим бериш оила бошлиғининг Аллоҳ, фарзандлар ва жамият олдидаги бурчи эканини ҳар бир оқил инсон яхшилаб билиб олмоғи керак.\n- Ҳозир янги туғилган чақалоқларга миллатимизга хос бўлмаган исмларни қўйиш кўп учраяпти. Айтмоқчиманки, исм қўйиш борасида ҳам кўпроқ оммавийликка эргашяпмиз. Мувофиқ келса ҳам, келмаса ҳам, ажнабий исм қўйиш урфга айланмоқда. Эрта-индин бу жараён кучайиб, кенгайиб, бизга қандай ҳаётни туҳфа этаркин…\n- Тўғри таъкидладингиз, фиқҳ китобларида фарзандга чиройли ва маъноли исмлар қўйиш хусусида айтиб ўтилади. Чунки кейинчалик фарзанд ўз исмидан бошқалар ҳузурида уялмаслиги керак. Исм Аллоҳга бандалик, Пайғамбаримизга уммат экани ва мусулмонлар тоифасидан эканига далолат қилиши лозим. Бу борада жаноби Расулуллоҳ соллаллоҳу алайҳи ва салламдан ривоят бўлган қуйидаги ҳадиси шариф мавжуд: «Исм ўзагида «ҳамд» ва «абд» ўзларидан таркиб топган исмлар яхши номлардир».\n- Халқимизда «ноумид шайтон» ибораси мавжуд. Бу ҳар бир муаммонинг ечими борлигига умид боғлаш демак. Айни шу масалада муқаддас китобларимизда қандай фикр билдирилади?\n- Имом Таҳовий раҳматуллоҳи алайҳ: «Аллоҳнинг азобидан омонда бўлиш, яъни «мен ҳар қандай амал қилсам ҳам, Аллоҳнинг азобига дучор бўлмайман», деган хаёлда бўлиш, шунингдек, инсон гуноҳларни қилиб, тирик бўлатуриб, Аллоҳнинг мағфиратидан ноумид бўлиш кишининг Ислом миллатидан чиқишига сабаб бўлади. Ҳақ иккисининг ўртасидадир», деганлар. Аллоҳ таоло «Зумар» сурасида марҳамат қилади: (Менинг номимдан) айт: «Эй ўз жонларига исроф қилган бандаларим, Аллоҳнинг раҳматидан ноумид бўлманг! Албатта, Аллоҳ барча гуноҳларни мағфират этар. Албатта, Унинг Ўзи ўта мағфиратлидир, ўта раҳмлидир».\nИмом Бухорий Саъийд ибн Жубайр розияллоҳу анҳудан келтирган ривоятда айтилишича, кўплаб гуноҳлар қилган бир гуруҳ мушриклар Расулуллоҳ соллаллоҳу алайҳи васалламнинг ҳузурларига келиб: «Албатта, сен даъват қилаётган нарса жуда ҳам гўзал. Қани, айт-чи, биз қилган нарсаларни ювадиган нарса ҳам борми?» – деб сўрашганида, Аллоҳ таоло ушбу ояти каримани нозил қилган экан.\nТафсирчи уламоларимизнинг таъкидлашларича, бу ояти карима Қуръондаги энг умидворлик ояти ҳисобланади. Бу оятда бандалар учун энг улуғ башорат бор. Аввало, Аллоҳ таоло: «Эй ўз жонларига исроф (жавр) қилган бандаларим», – деб, бандаларига Ўз нисбатини бермоқда. Аслида, «исроф» деб мол-дунёни ортиқча сарфлашга айтилади. Шунингдек, бу сўз маънавий жиҳатдан ҳаддан ошишга нисбатан ҳам ишлатилади. Бинобарин, гуноҳ қилган одам исрофчи бўлади, чунки у Аллоҳ белгилаб қўйган ҳаддан (чегарадан) чиққан ҳисобланади. Гуноҳ туфайли ҳаддидан ошган одам ўзига зарар, жабр қилади. Аллоҳ таоло ушбу оятда бандаларининг гуноҳ сабабли исрофга йўл қўйиб, ўзларига жабр этишларини айтмоқда. «…Аллоҳнинг раҳматидан ноумид бўлманг!» Унинг раҳмати жуда кенгдир. «Албатта, Аллоҳ барча гуноҳларни мағфират этар». Аллоҳ таоло «Нисо» сурасида ширкдан бошқа барча гуноҳларни мағфират этишини таъкидлаган. Чунки, «Албатта, Унинг Ўзи ўта мағфиратлидир, ўта раҳмлидир». Тавба қилган бандаларнинг гуноҳларини кечиради. Муфассирларимиз, аввал айтиб ўтилганидек, ушбу ояти каримани Аллоҳнинг китобидаги энг умидли оят, деб таъкидлайдилар ва шу билан бирга, бу умид гуноҳга ташвиқ этувчи умид эмаслигини ҳам қаттиқ уқтирадилар. Яъни «Аллоҳ барча гуноҳларни кечиради», деган умид билан била туриб, гуноҳларда давом этишнинг фарқи бор. Бу оятда Аллоҳнинг қонун-қоидаларини билмасдан аввал гуноҳ қилиб юрганлар мағфиратдан умид узмасликлари кераклиги айтиляпти. «Рум» сурасида: «Ва қачон одамларга раҳматни тоттирсак, ундан шод бўлурлар. Агар уларга ўз қўллари тақдим қилган нарса туфайли ёмонлик етса, дарҳол умидсизликка тушурлар». Бу ҳам субутсиз инсонларнинг ҳолатларидан бир кўринишдир.\nАллоҳ таолога иймон воситасида мустаҳкам боғланмаган одамларда бундай ҳолатнинг бўлиши турган гап. «Ва қачон одамларга раҳматни тоттирсак, ундан шод бўлурлар». Ўзларига Аллоҳ томонидан бир яхшилик етса, ўта қувониб, ҳовлиқиб кетадилар. Бурунлари осмонга кўтарилиб, босар-тусарларини билмай қоладилар. Бундай яхши ҳолат ўзлари учун синов эканини ўйламайдилар. Шукр айтадими ёки ношукрлик қиладими – шуни синаш учун берилган бўлиши мумкинлигини хаёлларига ҳам келтирмайдилар. Балки манманликка, риёкорликка ва мақтанишга ўтадилар. Худди шу одамларнинг ўзи: «Агар уларга ўз қўллари тақдим қилган нарса туфайли ёмонлик етса, дарҳол умидсизликка тушурлар». Улар, аввало, ўзларига етган ёмонлик «ўз қўллари тақдим қилган нарса», яъни гуноҳ туфайли келганини англаб етмайдилар. Уни ўзларига нисбатан ўта адолатсизлик сифатида қабул қилиб, ортиқча маҳзун бўлиб, дод-вой соладилар. Бу мусибат ўзларига бир насиҳат, танбеҳ ёки гуноҳларига каффорот бўлиши мумкинлигини ўйлаб ҳам кўрмайдилар. Шунингдек, бу ҳам синов бўлиши мумкинлиги уларнинг хаёлларига ҳам келмайди. Бутунлай умидсизликка тушмасдан, сабр қилиб, чин ихлос билан Аллоҳга ёлворсалар, мушкуллари кушод бўлиши мумкинлигини эсламайдилар. Бундай одамларнинг калтафаҳмлиги, узоқни кўра олмаслиги собит ақийда соҳиби эмасликларини билдиради. Бўлмаса: Улар Аллоҳ Ўзи хоҳлаган кимсага ризқни кенг ёки тор қилишини билмасларми? Албатта, бунда иймон келтирадиган қавм учун оят(белги)лар бордир. («Тафсири ҳилол» китобидан).


Бухорода аёл оилавий муаммолар сабаб ўзини дарахтга осмоқчи бўлди – Bugun.uz\nБухоро, Жамият - 12:40 · 01.05.2022\nБухорода аёл оилавий муаммолар сабаб ўзини дарахтга осмоқчи бўлди\nБухорода 30 апрель куни аёл оилавий муаммолар сабаб ўзини дарахтга осмоқчи бўлди. Бу ҳақда Миллий гвардия вилоят бўйича бошқармаси хабар берди.\nФото: Миллий гвардия Бухоро вилояти бўйича бошқармаси ахборот хизмати\nМаълум қилинишича, шу куни соат тахминан 20:30 да Бухоро шаҳрида жойлашган «Сомонийлар истироҳат боғи»да жамоат тартибини сақлаш ва фуқаролар хавфсизлигини таъминлашга жалб қилинган Миллий гвардия Бухоро вилояти бўйича бошқармаси ҳарбий хизматчилари хизмат ўташ давомида истироҳат боғининг дарахтлар гавжум қисмида шивирлаган ҳамда одамнинг бўғиқ овозни эшитган.\nШундан сўнг зудлик билан дарахтлар томонга етиб борган ва катта дарахт шохида матолардан қўлбола усулда тайёрланган қизил рангли арқон ёрдамида ўз жонига суиқасд қилишга уринган аёлни дарахтда осиғлиқ ҳолатда, типирчилаётган вақтда қутқариб қолган.\nТез тиббий ёрдам кўрсатиш хизмати ҳамда шаҳар Ички ишлар бошқармаси навбатчилик қисми воқеа жойига етиб келгунига қадар Миллий гвардия ҳарбий хизматчилари томонидан аёлга биринчи тиббий ёрдам кўрсатилган. Жонига қасд қилмоқчи бўлган аёл Ғиждувон туманида туғилган, ҳозирда Вобкент туманида истиқомат қилиб, ушбу тумандаги ташкилотларнинг бирида ишловчи, икки нафар фарзанди бор 30 ёшли Г.Ў. бўлиб чиққан.\nДастлабки маълумотларга кўра, аёл турмушидан ажрашган ва бир неча ой аввал эри билан жанжаллашиб қолиб, шундан сўнг ўз жонига қасд қилишга уринган. Айни пайтда Г.Ў.нинг аҳволи қониқарли ҳамда ҳодиса юзасидан дастлабки суриштирув ҳаракатлари олиб борилмоқда.\nАввалроқ Қорақалпоғистоннинг Қўнғирот туманида 21 июль куни профилактика инспектори ўзини кўприкдан ташламоқчи бўлган 18 ёшли йигитни қутқариб қолганди. Шунингдек,\nФарғонада аёл жонига қасд қилиш мақсадида ўзини поезд тагига ташлагани, Россияда ўзбекистонлик 13 ёшли бола ўз жонига қасд қилгани ва Самарқандда аёл ўзини учинчи қаватдан ташлашга урингани хабар қилинган.


Sardor Rahimhon » PopCorn.uz - Шоу Бизнес олами хақиқати\n“POPCORN SHOU” йилнинг энг ёрқин гала-концертига оз қолди\nСана: 11.11.2015 2578\nМаълум қилганимиздек, 23-24 декабрь кунлари “Истиқлол” санъат саройида эстрадамизнинг ёрқин юлдузлари иштирокида “POPCORN SHOU” гала-концерти бўлиб ўтади. Мазкур...\nСана: 07.11.2015 3085\nМуниса Ризаева – Сакраменто 16-сентябрь куни жойлаштирилган. Томоша килганлар сони 581 мингдан ортиқрок Сардор Раҳимхон – Бодомгулим 14-сентябрь куни жойлаштирилган. Томоша...\nСана: 06.11.2015 4659\nБугунги кунда томошабинлар эътиборига ҳавола этилаётган клиплар орасида энг севимлилари қайси эканлигини билишни истайсизми? Мазкур рейтингимиз энг кўп томошабин жалб қилган клиплардан ташкил топган....\n“POPCORN SHOU” янги йил галаконцерти\nСана: 02.11.2015 2935\n23-24 декабрь кунлари, соат 19:00 да “Истиқлол” санъат саройида “POPCORN SHOU” гала концерти бўлиб ўтади. Мазкур дастурда эстрадамизнинг ёрқин юлдузлари Шаҳзода,...\nСана: 28.10.2015 2613\nЭстрадамизнинг ёрқин юлдузларидан бири Ўзбекистонда хизмат кўрсатган артист Сардор Раҳимхон жорий йилда самарали ижод қилиб, кетма-кет тароналар тақдим этиб келмоқда. Хонанданинг ҳар бир ижод маҳсули...\nСана: 12.10.2015 2862\nЎзбекистонда хизмат кўрсатган артист Сардор Раҳимхоннинг, аллақачон мухлислар қалбидан жой эгаллаган ҳамда хит қўшиқлар қаторидан қисқа фурсат ичида ўрин олган “Санамжон” композициясига,...\nСана: 01.10.2015 3814\nБарчамизнинг диққат марказимизда бўлган инстаграм ижтимоий тармоғида нима гап? Биргаликда кузатишда давом этамиз. Демак, шу кеча кундузда...\nАгар хонанда бўлмаганимда...\nСана: 23.09.2015 4497\nБугун ўзбек шоу бизнеси оламида ёрқин порлаётган эстрада юлдузларимиз агар хонандаликни танламаганида қайси касб ёки ҳунарни эгаллаган бўлар эди. Бу соҳани болаликдан орзу қилишганми? Биз бугун бир...\nСана: 21.09.2015 3173\nМаълумки, биз инстаграм ижтимоий тармоғидаги энг сара хабарларни сайтимиз орқали тақдим этиб келмоқдамиз. Инстаграм ижтимоий тармоғи бугун ҳар бир соҳа вакилининг ажралмас бўлагига айланиб...\nСардор Раҳимхон “Азизим” таронасига қайтадан клип суратга олдирди.\nСана: 18.09.2015 3938\nЖорий йилда тўхтамасдан ижод қилиб, кетма-кет тарона ва видеоклипларни тақдим этаётган хонанда, Ўзбекистонда хизмат кўрсатган артист Сардор Раҳимхон навбатдаги видеоклипи устида иш олиб...\nСардор Раҳимхондан кузнинг қайноқ премьерасини қарши олинг\nСана: 14.09.2015 2531\nЎзбекистонда хизмат кўрсатган артист, ўзбек эстрадасининг ёркин вакили Сардор Раҳимхон “Бодомгулим” деб номланган таронасига видеоклип суратга олдиргани ҳақида хабар берган эдик....


Dekabr 2014 – Самарқанд – Ер юзининг сайқалидир…\nЖума муборак азизлар!\nЖумангиз муборак бўлсин азизлар. Жума табриги ўрнида почтамизга келган бир табрикни ҳам сизнинг эътиборингиз тақдим қиламиз: Қандай ўгит берсанг бер, ошиқ ва ғофилга, Бекорга овора бўласан, ҳаммаси бўлади нофила. Дўстлардан келган бошқа бир мактубни ҳам илова қилмоқдамиз: “Улар мендан рози бўлишса…” Исроил ўғиллари Мусо алайҳиссаломдан “Жаноби Ҳақ қулларидан қандай рози бўлади?” деб сўрашди. Аллоҳу таоло Мусо алайҳиссаломга ваҳий юбориб “Улар мендан рози бўлишса, Мен ҳам улардан рози бўламан” деб буюрди. Яъни банда бошига тушган балоларга тоқат қилса, бундан шикоят қилмаса, Аллоҳдан келган барча нарсаларга рози бўлган демакдир. Мусо алайҳиссалом “Ё Рабби, энг…\nТолиб Яқубовдан хабарлар -1 …\n17/12/2014 03/01/2015 admin\nПУТИН НОМЛИ БОШИБЕРК КЎЧА 29 октябрь, 2014 йил, Алексей КОНДАУРОВ Мухолифат сафида Қримни “қайтиб бериш-қайтиб бермаслик” ҳақидаги кейинги кунларда бўлиб ўтган баҳс, президент Маъмурияти бошлиғининг ўринбосари Володиннинг Россия Путинсиз тамом бўлишининг муқаррар эканлиги ҳақида очиқ айтгани ва, ниҳоят, Россия президентининг “Валдай клуби” мажлисидаги нутқи Россия боши берк кўчада турганлигини, бу кўчадан осон чиқиш йўли йўқлигини очиқ-тиниқ намойиш этди. Ҳақиқатан, Қримни Украинага қайтариш — россияликлар психикаси учун ёмон, қайтармаслик эса — халқаро ҳуқуқни бузишни давом эттириш бўлиб, ўша россияликларнинг ахлоқий соғлиғи, украин халқи ва Ғарб демократиялари билан муносабатлар учун ёмон. Путин ўзининг…\nОламнинг “энг”ларини биласизми?\nЭнг баланд шалола: Анжел, Венезуэлада бўлиб, унинг баландлиги 979 м.дир. Энг узун дарё Нил бўлиб (Африкада), унинг узунлиги 6695 км.дир. Энг катта ёнар тоғ Индонизияда бўлиб, унинг исми Тамборадир. Энг катта ғор Карлсбад ғори бўлиб, Янги Мехико, АҚШ га қарашлидир. Энг катта кўл, Ҳазар (Каспий) денгизидир. Унинг майдони 394 299 км2 дир. Энг катта орол, Гронланддир (шимолий атлантика), унинг майдони 2 175 597 км2дир. Аҳолиси энг кўп шаҳар Токиодир(Япония). Унда 26 500 000 киши яшайди. Энг кенг чўл, Саҳрои кабирадир(ўрта ёки Шимолий Африка). Энг баланд бино Дубайда қурилаётган Дубай –…